
Pîroz be 32'mîn salvegera avabûna 
Radyo Dengê Kurdistana îranê 

27'ê Cozerdanê, salroja avakirina Radyo 
Dengê Kurdistana îranê ye. 31 sal bi ser 
avabûna wê re derbas bûn û moma 32 saliya 
temenê xwe bi hêvî û asoyek geş ber bi 
mizgîniya serkeftinê teyîsand. 

Em serbarê pîrozbahiyên germ ; hêviya 
berdewamî û serketinê bo xebatlkarên 
neweste wê dixwazin 

Desteya Weşana Agirî 


Duheftînameyek siyasî, civakî, çandî û giştîye ku Partiya Demokrat a Kurdistana Iranê diweşîne www.kurdistanmedia.com/kurdî 


Pirsa Netewên îranê Li 
rojeva Jinêvê de 



Civata Mafê Mirov a Kurdistana 
Îran-Jinêvê, hevdem li gel 
destpêkirina 20’mîn gera civînên 
Şêwra mafê mirov a NY, konferansek 
di bin navê mafê mirov û mafê 
beşdariya gelên îranê li desthilatê de 
li 18’ê Hezîranê di Jinêvê de birêve 
bir. 

Beşdarên sereke ên konferansê 
pêkhatibûn ji birêzan: Karlo 
Somaroga (parlemantarê Swîsî], 
Mistefa Hicrî, sekreterê Giştî yê PDK 
îranê, Karên Parkêr, dadwer û seroka 
rêxistina parêzerên mafê mirov li NY 


de, Orêta Bandêtînî, nûnera hertimî 
ya rêxistina Firans Lîbirte li NY, 
Nasir Bolîdeyî, nûnerê hizba xelkê 
Belûçistanê, Diyana Elayî, Nûnera 
civata navnetewî a Buhayiyan li NY 
li Jinêvê. 

Li civîna han de Mistefa Hicrî, 
peyamek bi zimanê îngilîzî li ser 
rewşa niha ya îran, dever û 
Kurdistanê pêşkêş kir. Herweha 
birêz Karlo Somaroga, babetek li 
ser girîngiya beşdariya kêmaniyên 
etnîkî û ayînî li Swîsê de pêşkêş kir. 


Navhatî li axaftinên xwe de basa 
ceribîna federalîzma welatê xwe 
(swîs) kir. 

Li beşek din de her yek ji 
birêzan: Nasir bolîdeyî, Orêta 
Bandêtînî û Diyana Elayî li ser 
pirsa kêmaniyên ayînî, netewî, 
pirsa îdamê û biyavên cuda yên 
mafê mirov axivîn. 

Encama konferansê dê li 
daxuyaniyekê de pêşkêş 21'mîn 
civîna şêwra mafên Mirov a NY 
bihê kirin 


Siwarçakên azadiyê, şervanên rojê, qehrmanên berxweder û 
pêşmergên dujminhejên rûpelên jiyana xwe hildidin 


R: 9 



Dadgehiyek 

sembolîk 


Selîm Zencîrî 


"îran Tirîbonar'navê dadgehek 
sembolîk e ku nawenda mafê mirov 
a rêxistina Lêborîna NY li Londonê 
lidar xistiye. Dadgeha han ku li rojên 
18 heya 22'ê Hezîranê bi beşdariya 
hejmarek ji mafnas, çalakên siyasî û 
sivîl ji îran û derveyî îranê birêve 
diçe, dê Komara Îslamî a îranê ji ber 
îdam û tawanên li du dehsalên 
derbasbûyî de dadgehî bike. Li rastî 
de dixwaze rola dadgeha Bîrtirand 
Ratsêl, nivîskar û bîrmendê Îngilîsî li 
şerê Viyetnamê de bilîze ku karî bala 
raya giştî a cîhanê rakişîne ser 
cînayetên Amerîka û têde jî biserket. 

Herweha jiber wê ku li sîstema niha 
ya îranê de derfeta lidarxistina 
dadgehek dadperwerane û bêalî 
bona pêregihîştin bi îdamên bikom 
yên du dehsalên borî tune, "îran 
TirîbonaL'dixwaze bibe bi tirîbûnek 
li dijî rejîma Komara Îslamîî û eşkere 
kirina cînayetên wê. 

Ew dadgeha sembolîk li demekê de 
birêve diçe ku îmkana dadgehek 
yasayî û qezayî li dijî rejîmê li rojevê 
de nine. Ji ber ku dadgeha Laheyê 
tenê dikare pêregihîştina bi ser wan 
cînayetan re bike ku piştî avabûna 
wê (2002'an) qewimî bin. Xincî wê jî 
Komara Îslamî li dadgeha navnetewî 
a Keyferî de endam nine û egera 
kişandina wê, (cuda ji daxwaza 
Konseya Ewlekar a NY) bo dadgeha 
han nemumkin e. 

Ev dadgehe li halekê de birêve diçe 
ku şemendefira serkut, îdam, 
îşkence, girtin û... li dirêjahiya 
temenê rejîmê li dijî xelkê îranê û bi 
taybetî netewên bindest ji hereketê 
nesekiniye û take reaksiyon û 
dijkiryara navnetewî jî li hember de, 
şermezarkirina wan cinayetan bûye. 
Lewma birêveçûna dadgehek 
sembolîk li Londonê serbarê wê ku 
bala raya giştî bikişîne ser cinayetên 
rejîmê û pirsa mafê mirov li vî welatî 
de, herweha dikare zemîneyek be bo 
pêşeroja piştî rejîmê. 

PDK îranê di daxuyaniyekê de piştewanî ji 
gaziya "Şirîn Îbadî’’ kir 


Piştî belavbûna gaziya "Şirîn Îbadî" di 
pêwendî li gel rizgarkirina canê girtiyên 
siyasî ên di rewşa nebaş a cesteyî di 
girtîgehên rejîma îranê de, PDK îranê 
piştevaniya xwe ji wê gaziyê nîşan da. 

Deqa daxuyaniya piştevaniyê bi vî 
awayî ye: 

Şirîn Îbadî çalaka warê mafên mirovan û 
serkeftiya xelatê "Aştî a Nobelê", di 
gaziyekê de tevî mehkûmkirina 
canjidestdana biguman û îşkenceya 


girtiyên siyasî di girtîgehên rejîma îranê de û gefên li ser 
jiyana wan, daxwaz kiriye ku "Nergiz Mihemedî", 
Mihemedsidîq Kebûdvend" û "Husên Rewneqî Melekî", 
sê girtiyên girtîgehên rejîma îranê ku tûşî nesaxiyên 
metirsîdar bûne û canê wan di xeterê de ye, bi bê şert û 
merc bihên serbestberdan. 

Paertiya Demokrat a Kurdistana îranê, weke alîgirê 
hertimî yê mafên mirovan, piştevaniya xwe ji gaziya 
"Şirîn Îbadî" radigehîne û bi hurmet ve dinêre hewlên 
her aliyekê pêdagir li ser mafên mirovan di wê 
pêwendiyê de. 

Partiya Demokrat a Kurdistana îranê 
Deftera Siyasî 

7’ê Hezîrana 2012’an a Zajnnî 


18’ê Cuzerdana 1391’an a Rojî 


Sekreterê Giştî ê 

Heyetek PDKÎ beşdarî di rê û resma 
pirse û sersaxiya koça dawî a "Ronak 
Reûf’ dayîka Dr. Berhem Salih li bajarê 
Silêmaniyê de kir. 

Roja 14’ê Hezîrana 2012’an, Şandek PDK 
îranê bi serperestiya birêz Mistefa Hicrî, 
Sekreterê Giştî yê PDK îranê di rê û resma 
pirse û sersaxiya "Ronak Reûf’’ de kir. Ew 
dayîka serokwezîrê berê ê Herêma 
Kurdistanê, birêz Dr. Berhem Ehmed Salih 


PDKÎ beşdarî di merasîma koça dawiya dayka Dr. 
Berhem Salih de kir 


bû. 

Şanda partiyê serxweşî û 
hevxemiya partiyê gihand Dr. 
Berhem û malabata wî kir û hêvî 
xwast ku cihê xwedêjêrazî bi 
biheşta berîn şad be. 

Hêjayî gotinê ye ku merasîma 
sersaxiyê li mizgefta "Ehmed 
Hacî Elî" li bajarê Silêmaniyê de 
birêve çû. 



Parlemêntoya Ewrûpayê di biryarnameyekê de 


Ferq û ciyawazîdananên mesebî û netewî 
di îranê de Mahkûm kir 



Parlemêntoya Ewrûpayê bi derkirina 
biryarnameyekê, daxwaz ji Rejîma îranê 
kir ku pabned be bi soz û peymanên 
navnetewî û bi kêmaniyên mesebî û 
netewî re reftarek dadperwerane hebe. 

Biryarnameya han bas ji mafên 
netewên blindest li îranê de kiriye û 
binpêkirina eşkere ya mafên wan ji aliyê 
rejîmê ve mehkûm kir. 

Di biryarnamê de hatiye ku gelên nefars û 


pêrewên ol, meseb û baweriyên 
din di îranê de li gel arîşe û 
givaşên cur bi cur berbirû ne. û 
li vê derheqê de îşare bi 
sepandina hukmên hebs û 
îdamê bi ser netewe, meseb û 
hizrên din di îranê de. Di 
biryarnamê de daxwaz ji rejîma 
Tehranê hatiye kirin ku hukmê 
îdam kirina 6 hevwelatiyên 
Erebên Îranî hilweşîne û bi 
awayek dadperwerane di 
dadgehan de riftarê digel wan û 
girtiyên din bihê kirin. 

Herweha di birgeyek din ya 
biryarnamê de hatiye ku îran 
çalakên neyarên xwe destbieser, 
îşkence û paşan jî bi navê 
qaçaxçiyên madeyên hişber yan 
ji bi tometa muharibê îdam dike. 


Rejîma Sûriyê cînayetên şer û dijî mirovahiyê 

encamp dane 

Rêxistina Lêborîna Navnetewî di rapora xwe ya herî nû de bas ji 
binpêkirina berfireh a mafê mirov, cînayetên şer û cînayet li dijî 
mirovahiyê ji aliyên hêzên rejîma Sûrî dike. 

Di ve raporê de hatiye ku berfirehbûna tundûrîjiyan di Sûriyê de gihîştiye 
astê tirajidîk û karesatek mirovî. 

Şandiyê rêxiztina lêborîna Navnetewî bo Sûriyê, Donatella Rovera 
ragehand ku bo her deverek Sûriyê diçûm, xelkê ji min dipirsî çima civaka 
cîhanî tenê li dûr ve mêze dike û tu karekê bo me nake. 

Rêxistina han cinayetên han xiste stûyê hêzên nîzamî û şêwenizamiyên 
girêdayî dewleta Sûriyê. 

Karê çavdêrên navnetewî li Suriyê sekinî 

Berdewamiya cinayetên han di rewşekê de ye ku Serokê tîma çavdêrên 
Navnetewî li Sûriyê ragehand ku ew karê xwe disekinînin. 

Geniral Rabert Mud, fermandeyê Hêzên Navnetwî li Sûriyê li dor gelaleya 
Kûfî Enan eşkere kir ku bi sedema zêdebûna tund û tîjiyan di Sûriyê de, ker 
û çalakiyên çavdêrên navnetewî hatiye asteng kirin, lewma heya midehek 
nediyar em karê xwe disekinînin. 


Xwendekareke xelkê Makoyê 
hat kuştin 



Ciwanek Urmiyê jî di 
avbenda "Noşan’’ê de 
xeniqî 

Xwendekareka Kurd li ser 
cadeya Selmasê ji aliyê du 
kesan ve hat kuştin. 

Nûçegihaniya "Kurdpa” 
belav kir ku Xwendekarek 
Kurd a bajarê Makoyê bi 
navê "Mehnaz Qendkanlû” 
keça Mihemd li gundê 
Mîlana ser bi bajarê Makoyê 
ku li bajrê Selmasê mijûlî 
xwendinê bû, li ser cadeya 
Selmasê ji aliyê du birayan ve 
hatiye revandin û piştî 
desdirêjîiya cinsî, pere û 
zêrên wê jê standine û piştre 
kuştine. 

Termê keça xwendekar du 
rojan berî niha ji aliyê xelkê 
ve hatiye dîtin. 

Bikujên wê keçê hatine 
destbiserkirin û radestî 
dezgehên qezayî hatine kirin. 


Xortekî bajarê Urmiyê di 
avbenda "Noşan’’ê de xendiqî 

Li gor hemen çavkaniyê, 
hatiye zanîn ku 16’ê Hezîrana 
2012’an, ciwanekî Kurd bi 
navê "Îsmaîl” kurê 
"Ebdulmenaf’ temen 23 salî û 
xelkê gundê "Balacix"a ser bi 
bajarê Urmiyê di dema 
avjeniyê de di avbenda 
"Noşan”ê de binav bûye û canê 
xwe ji dest da. 

Li gor gotina xelkê wê deverê, 
nebûna hêmayên haydarkirinê, 
diyarnekirina cihên kûr û 
mend, nebûna melewanên 
şareza û nebûna hêza 
hewarhatinê dibe seba 
canjidestdana seyrangerên wê 
avbendê. 

Avbenda "Noşan"ê li 12 
kîlometriya başûrê Rojavayê 
bajarê Urmiyê hilkevtî ye. 

Şoreşvanek ku bi mêranî jiya, bi nemerdî jî şehîd ket 



Selîm Zencîrî 


S imayîl axayê şikak, naskirî bi 
Simko yek ji wan rêber, lîder, 
serhildêr, şoreşvan û egîdên 
navdare kurd e ku li dîroka 

tevgera rizgarîxwaziya Kurdsitanê de 
xwedî nirx, rûmet û tekoşînek netewî a 
hêja ye. Wî li qonaxek dîrokî û li 
deverek stratejîk a Kurdistanê de 
serhildanek lidarxist ku di warê dem û 
cih (zemanî û mekanî) de kêmwêne û 
xwedî taybetmendiyên girîng û 
berbiçav e. Eger em perwerdeya 
malbatî, eşîrî a bixwîn a Simko û 
herweha pêkhateya civakî û sunetî a wê 
demê raxînin berçavan ku di bin nîrê 
zordariyê û li nav sîstema derebegatî û 
eşîrî de hatibû peçavtin, bêguman 
civandin û komkirina wan axa û 
eşîretan li bin sîvanek yekgirtî û netewî 
de, karekî gelek dijwar û li heman dem 



îradeyek qahîm dixwast. Bi baldan bi realîteya 
civakî a wê demê derdikewe ku bêy rêberiyek 
lêzan û bîrtîj, dûrbîn, biheybet û şoreşvan ne 
mumkin bû ku li dilê civakek wusa de serhildanek 
weha mezin û dîrokî, bitesîr û pirdestkevt derkeve 
holê. Lê li rastî de rewşenbîrî û kesatiya bilind a 
Simko karî bi ser vê astenga mezin de biser bikewe 
û vê girêhişka civakî veke. 

Helbet pêşîneya xebat, berxwedanî û comerdiya 
malbata Simko û li hember de jî nemerdî û 
bêexlaqiya desthilatdarên îranê, hişyarî û bîrtîjiya 
Simko bilindtir kiribû û hestek têde afirandbû ku 
erkek dîrokî, netewî û exlaqî li ser mil e û divê 
zend û baskan jêre hilde. Her eva jî bû palnerek 
bona afirandin û lidarxistina serhildanek weha 
mezin û netewî. Belge û çavkaniyên dîrokî ku ji 
zarê Simko ve hatine belav kirinê, nîşan didin ku 
çiqas birûmet, siyasetwan, neteweperest û li 
heman dem de jî cîhanbîniyek kûr hebûye. 

Nameya wî bo Zefer Eldolê li dor mafên netewî, 
eyankerê vê rastiyê ye; mafek ku bi dîtina wî, çawa 
dibe bo hin netewan ku çar yeka kurdan in, rewa 
ye, lê ji bo kurdan nerewa. Û ger wek kurd wî mafî 
bidest nexin, mirin û nemana wan baştire ji jîn û 
mayîna wan, lewma dide zanîn ku desthilatdarên 
Îranî çi pê xweş bin û çi jî pê nexweş, dê mafê xwe 
bistînin û bona wê jî, domandina xebatê bi baştirîn 
rê dizane. 

Simkoyê Şikak him li asta navxweyî û him jî li 
asta derekî de hewla biserxistina serhildana xwe 
dida. Li hundir de bi bizvandina hesta netewî a 
kurdan karî vê hesta mirî, bi xebata xwe ya 
rewşenbîrî û çandî weke avakirina yekem 
qutabxaneya kurdî, weşandina rojname û kovaran, 
danîna çapxaneyê, çêkirina belgeyê gomrikê û htd 
zîndî û bipişkivîne û ji vê riyê ve jî sînorê 
desthilata xwe berfirehtir bike. Her eva jî bû 
sedem ku gelek dîrokzan û bîrmendên kurd û 
biyanî, wî bi bavê nasyonalîzma kurd li Rojhilatê 
Kurdistanê de dinasin. 

Li asta derekî de jî, xebata dîplomatîk û siyasî awî 
berdewam bî, daku bikare piştewanî û alîkariya 
wan bo aliyê bizava rizgarîxwaziya kurd li vê 
parçeyî de rabikişîne; Vêca çi bi rêber û kesatiyên 
kurd li parçeyên din ên Kurdistanê, bi taybetî 
başûr, çi jî bi balyoz û siyasetvanên welatên biyanî 
û zilhêz re. 

Simko li wan dudehsalên serhildan û 
desthilatdariya xwe de rastî gelek pîlan, şerên 
giran û xiyanetan hat, lê biçokde nehat. Nemaze 



Simko bi çencl axayên eşîreta Ertûşî re 
ku hevkarên wî bûn. 

gelek caran hêzên pirçek ên desthilata îranê jî şikest 
dan. Simko bibû bi astengek mezin li hemberî 
zêdexwaziya desthilata nawendî a îranê û xew ji 
çavên wan herimandibû, her eva jî bû sedem ku Riza 
xan bona hevdîtina bi Simko re biçe kela Çariyê. 
Derfetek ku Simko ji dest da û bi kuştina wî, dikarî 
pêvajoya dîrokê biguherîne. 

Simko nexwast nemerdiyê bike û exlaq û 
mêvanperweriya kurdan bibe jêr pirsiyarê, lê sed heyf û 
mixabin, kumpilo û siyaseta ku heya niha ji aliyê dujmin 
ve li hemberî serok û rêberên kurdan de hatiye bikar 
anîn û bi riya xiyanet û xapandinê ve nizîkî wan bûne, 
Simko jî vegirt û ket vê davkê. Wan di bin navê 
hevdîtinê de Simko gazî Şinoyê kirin û êwariya roja 31'ê 
Cozerdana sala 1309 a rojî, ew bi bêbextî, nemerdî û 
bêexlaqî şehîd xistin û dawî bi serhildana dîrokî a wî 
anîn. Lê Simko nemire, jiber ku bi mêranî jiya û bi 
nemerdî jî hat Şehîd ket. 

Di 82 saliya şehîdketina Simkoyê Şikak de silavan 
dişînim bo ruha pake wî û bejna xwe li hember 
meznahiya wî û hemû şehîdên riya rizgariya kurdistanê 
ditewînim. 


Rejîmê bêguhdan bi xwasta rêxistinên navnetewî, 

Se girtiyen Ereb en 
Ehwazê îdamkirin 

Hêzên Ewlekariya rejîma komara îslamî, sibêdeya roja 
sêşemî sê ji girtiyên ereb ên Ehwazê serbarê nerazîbûn û 
daxwaza rêxistinên navnetewî îdam kirin. 


Panêta:"Divê riya siyasî jî bo pirsa 

Kurdî hebe" 

Li demeke ku pirsa Kurdî di rojeva Tirkiyê de gihiştiye asteke germ, Emerîka jî peyama 
çareserkirina pirsa Kurdî da Tirkiyê. 

Wezîrê Parastina Emerîka Leon Panetta di civîna Konseya Emerîka-Tirkiyê de da diyarkirin 
ku ji bo çareserkirina pirsa Kurdî li Tirkiyê tenê riya leşkerî nebese, divê riya siyasî jî hebe. 
Panetta got ku ew ê 'piştgiriya xwe ji bo Tirkiyê di tekoşîna li dijî PKK'ê de berdewam bikin, lê 
got jî'çend hêza çekdar girîng bejî, vê pirsê li demeke dirêj de çareser nake. Divê çareseriya 
siyasî tevlî vê pêvajoyê bê kirin.' 


Ebas, Teha û Ebdulrehman, sê xort in ku sala derbasbûyî bi 
tometa Muharibe û kuştina meimûrek ewlehiya Komara Îslamî 
hatibûn girtin. Eva di demekê de ye ku di çend rojên 
derbasbûyî de Parlementoya YE û gelek sazî û rêxistinên 
mafên mirov weke Lêborîna Navnetewî û Çavdêrên Mafên 
mirov, seba îdamkirina wan girtiyan haydarî dabûn û eşkere 
kirin ku di bin îşkence û givaşek zaf de îfade ji wan girtiyan 
hatiye wergirtin. 


Zana: "Erdogan dê vê pirsê çareser bike" 

Parlementera bajarê Diyarbekirê Leyla Zana di hevpeyvîna bi rojnameya Huriyetê re 
da diyarkirin ku ew bawer e Erdogan dê pirsa Kurdî çareser bike. Di vê çarçoveyê de 
min tu carî bawerî û hêviya xwe wenda nekiriye û wenda jî nakim û ew îrade pê re tê 
dîtin ku mafên gelê Kurd bide." Her weha bal kişande ser pirsa kurd û got: "Divê ewil 
gotina terorê û Kurdan bi hev re neyê bikarînan. Divê nasnameya Kurd di destûra 
bingehîn de bê mîsoger kirin. Divê mafê perwerdeyê bê dayîn. Divê BDP'ê jî piştgiriya 
pêvajoya destûra nû û hemû kar û xebatên li Tirkiyê dibin û mifaya Kurdan jê heye, bike. 


Hêjayê gotinê ye ku ji blî wan sê kesên ku hatine îdamkirin, 
Elî Neamî û Emîr Meawî jî, her bi vê tometê çavnihêriya 
birêveçûna hukmê îdamê dikin. 


Gotinên Zana reaksiona Demirtaş, KCK û Ehmed Turk lidû xwe re anî û wan da 
diyarkirin ku eva safîtî ye û AKP'yî hizrîne. Piştî wê Erdoxan da diyarkirinku ger Zana 
bixwaze em dikarin bi hev re rûnin. 

Rolê ragehandinên hikûmetên 

dîktator 


Rûken 

P iştî vê ku Yekîtiya Ereb 
biryar da ku pêşiya 
weşana kanalên esmanî 
ên Sûriyê li mahwareya Nîlsat û 
Erebsatê de bigre, hikûmeta îranê bi 
alîkariya hikûmeta Sûriyê dixwaze ji 
vê kirîzê rizgar be, û li gorî 
zanyariyan hijmarek ji karnasên xwe 
yên teknîkî bi armanca alîkariya bi 
ragehandinên hikûmeta Sûriyê 
şandine Sûriyê. 

Ragehandinên Sûriyê ew biryara 
Yekîtiya Ereb li çarçoveya "terorîzma 
ragehandinî” de bi nav kirin, û 
daxuyandin ku hinek welatên Erebî 
ên Kendavê bi piştgiriya rojavayiyan, 
siyasetek weha girtine pêş da ku 
rastiya bûyerên ku li Sûriyê de rû 
didin, berevajî nîşan bidin. 

Daxwaza rakirina kanalên hikûmetî 
ên rejîma Beşar Esed li ser wan 
mahwareyên navbirî di demekê de 
ye ku kanala nûçeyî a Elalem ya 
rejîma îranê jî heyamekê berî niha bi 
sedema bilavkirina nûçeyên ne 
durust û pirr ji vir û direv û hewildan 
bo pêkanîna neewlehî û 
tevdanîkariyan li herêmê de ji Nîlsat 
û Erebsatê hatin avêtin, ku di encam 
de ew biryar bû sedema kêfxweşiya 
alîgirên azadî û demokrasiyê û li 
hemen demê de bû sedema 
nîgeraniya rejîma îranê û alîgirên 
wan. 

Di rastî de daxwaza Yekîtiya Ereb ji 
bo rakirina kanalên ser bi rejîma 
Sûriyê ên li ser Erebsat û Nîlsatê, 
daxwazek yasayî, exlaqî û însanî ye li 
rastaya pêşîgirtina ji wan hemû 
propagendeyên nerast yên 
hikûmetekê ku dixwaze li 
ragehandinên xwe yên giştî de, 
dîmenek tewaw berevaj ji welatê 
Sûriyê nîşanî raya giştî bide. Wate 
dîmenek ku têde ne xelkê nerazî, 
belku terorîst û cudaxwaz û 
kirêgirtiyên bîhaniyan çek û 
teqemenî ji erbabên xwe wergirtine, 
û êrîşî ser hêzên parêzerê aştî û 
ewlehiya Sûriyê kirine, û ew jî neçar 


bûne ku ji bo parastina ewlehiya 
welatê xwe şerê wan bikin. 

Ew kanalên ragehandinê ên 
hikûmetî serbarê vê ku xwediyê 
îmkanat û bûdceyek bê qas ji bo 
pêkana armancên diyarîkirî ne, lê 
di serdemê pêşkevtina teknolojiya 
ragehandinê û azadiya 
çapemeniyan de, wê li hemberî 
hêz û îradeya xelkê nerazî de 
bikevne qedeman û wê di gel 
şikestê berbirû bin. Ji ber ku ew 
kanal, bi propagendeyên dûr ji 
rastiyê, hem berdengên 
(muxatebên) xwe ji dest didin, û 
hem jî wan berdengan kunckol 
dikin ku ji bo eşkerekirina vir û 
direvên wan kanalan, li pey gellek 
çavkaniyên bê alî bigerin û êdî qet 
baweriyê bi wan ragehandinên 
xapîner nekin. 

Herçend ew hikûmetên piştevan 
û tûjkerê hikûmeta Sûriyê bi 
taybetî rejîma îranê bixwaze ku li 
ragehandinên xwe de dîmenek 
weha aram û êmin ji Sûriyê nîşanî 
muxateban, lê dîsan jî di nav wan 
hemû çavkaniyên ragehandinê de 
ku şev û rojan dîmenên hovîtiyên 
hêzên Beşar Esed bilav dikin, 
hewlên wan wê di dirêjheyam de 
bê encam bimînin. 

Jiber ku êdî serdemê girêdana 
çavên muxateban li hemberî 
rastiyan, û bilavnekirina dîmenên 
rastîn û şirove nekirina karnasane 
û mentiqiyane ya bûyerên rojê, 
hewlên dawiyê ên wan hikumetên 
tepeserkar in ku dizanin ew 
siyasetên wan ên şaş bi hawara 
wan de nahê, herweha ragehandin 
niha gihîştiye astekê ku dîktatoran 
tirsa herî zêde lê hene û wek 
dujminê yekemîn ê xwe lê dinêrin, 
lewra tewaya hewla xwe bi kar 
tînin da ku xelkê serhildêr ji wan 
çavkaniyan bêpar bikin, ji ber ku 
di vê serdemê de eva ragehandin e 
ku şoreşekê pêk tîne û digehîne 
encamê jî. 


Niqurçk 

Parlemantar bên? Ger serê wan ji 
şerman bilind dibe bila bên 



Çend rojan berî niha 
Parlemantarên îranê 
mîna pezê danegermê 
serê xwe danîn ber 
xwe û çûn serdana 
Xamneyî, wî jî serge lê 
girt û Parlemantaran 
jî hewêz girt. 

Lê xwezî her ewqas 
ba!! Xamneyî bi başî 
di guhê wan de 
xwend û sê tişt gotin: 
1: Parlemanterên 
gerên berê jî hatine 
hişyarkirin ku bi navê 
xweseriya Parlemanê, 
ji dewletê nerazî 
nebin. 

2: divêt Parlemantar 
di civînên Parlemanê 
de beşdar bin!!!!! 

3: Hin Parlemantar 
hene gelik hela hela 
yê dikin û ew yek jî ji 
wan nahê qebûlkirin. 


Vêca tu were vê Parlemanê!! 

Belkî Xamneyî bizane jî ka çi garanek 
xistiye gomexela Parlemanê, lewma dibêje 
gerek di civînên Parlemanê de amade bin 
û nekin bore bor jî. Dê başe ger 
Parlemantar di civînên parlemanê de 
beşdar nebe, li gel golikek gurrî ku ji 
garanê pare dimîne û nagîje gomexelê, çi 
cudahiyekheye!? 

Parlemantar ger rexne ji hikûmetê 
negrin û nerazîtiyên xwe nîşan nedin, 
çawa nûnerê xelkê ye û dê axaftina xelkê 
bigîjîne cihê mebest! Lê raste "biraderê 
ezîzî" raste, Xamneyî dizane ku ew 
nûnerên xelkê ninin, belkî garanek e wî 
daye pêşiya xwe, çawa dajo wê bajo, vêca 
ji wan re girîng ev e zikê wan têr be, bera 
wan li çi aqar, çi deşt û berojekê ye, ne 
girîng e. Ez piştrast im ku yek ji wan jî 
dengê nake û wê bi kêfa Xamneyî bimeşin, 
çimku Xamneyî bi rohnî got wan ku ger 
simên xwe xwar danên, wê simên wan 
bide destê nalbendan ku ji binî ve jêkin. 

Vêca parlemantar, ka werin bal min û ez 
di beriyê de du tifan bikim nav çavên we 
bo şerefa we, paşê jî bêjim: Başe hûn 
şermê nakin, namirin, weke "Silêmanî" 
dibêjin hûn "danarizên". 

Ma ewe Parlemantariye hûn dikin? "Xo 
ger me pez nedîtibe hewêzê, me kişpil 
dîtine rêzê". Wa em Parlemanên dinyayê jî 
dibînin, em dewletên din jî dibînin, başe 
hûn reşawê bixwen gel serên mahran, ma 
pere ewqas şirîne ku hûn abûr û şerefa 
xwe dikin du qurûş û dixin ber pêyên 
pîrehêstirê xurufî "Xamneyî". 



Xwînxwarên cemik bên? Ka 
mirovahî!!, bila ew jî bên 


Rejîma îranê ragihand ku 
hizrên me û Rûsiyê ji bo pirsa 
Sûriyê jihev nêzîk in! Çi yu li vê 
ecêbê!!!! 

We çawa zanî ku hizrên we û 



Rûsiyê jihev nêzîk in? Yanî 
we dixwaast cîhanê ji wê 
"Surprise”a xwe haydar 
bikin? Hey barîkella, xo her 
nebe piştî hemû cîhanê we 
bixwe jî zanî ku hûn û Rûsiye 
li ser tepeserî, xwînrijandin, 
direw, riyakarî, dizî, hîzî û 
bênamûsiyê jihev nêzîk in. 

Lê ew qas nemaye bayê 
azadiyê berikê li ser cinayet 
û nemiroviya we 
cinayetkarên cemik di Sûriyê 
de hilde. Tenê bimînin û 
mêze bikin! 

Riya koşka «Heliopolis» bo girtîgeha «Tora» 



” ' ' ▼V * 


Ebdula Hicab 


S erokkomarê Misrê Husnî 
Mubarek ku heya buhara 
sala 2011’an bi asûdeyî li 
koşka Heliopolis ya 

dîrokiye Qahirê de dijiya û pilana 
berguhêzkirina deselatê ji bo kurê 
xwe dikir, di dawiya jiyana xwe de 
kete quncikê girtîgehê. Deselatdarê 
ku 30 salan bi dilê xwe, bi piştgiriya 
artêşê, bêy ku guh bide raya giştî an 
ji wê bifikire ka xelkê Misrê çawan 
dijîn û çi difikirin, bi darbestê ji 
nexweşxaneyê re birin dadgehê û li 
wir wî bi bêdengî guh da biryara li 
ser qedera xwe. Biryarek ku koşka 
xeyalên wî hilweşand û xala dawî 
danî pêşiya şêweya deselatdariya 
takekesî li welatê Misrê. 

Roja şemî, 02.06.2012 Dadgeha 
Qahirê bi biryara xwe ya dîrokî 
berê serokkomarê pêşîne Welat 
Husnî Mubarek da girtîgeha 
«Tora». Li gor biryara dadgehê 
Mubarek ji ber ku di dema 
deselatdariyê de çarçoveya 
deselata serokkomar bi xirabî bikar 
aniye, gendelî kiriye û di dawiyê de 
jî bûye hegerê kuştina mirovan 
dibe heya dawiya jiyana xwe di 
quncê girtîgehê de razê. Bi 
serokkomarê pêşîn re wezîrê karê 
hundir, Hebîb El-Adilî jî bi girtina 
hetahetayê hate ceza kirin. Lê 
karbidestên payebilinde dine 
serdema deseltdariya Mubarek, bi 
her du kurên wî Cemal û Ela re, bê 
tawan hatin dîtin û bi biryara 
dadgehê hatine berdan. 

Cezaya Mubarek li gor tawanên wî 
be an ne, giran be an sivik, 
dadperwerane be an alîgirane û li 
derveyî çarçoveya dadê mijarek 
zagoniye û di çarçoveya mafê Tak 
de dikare were şirove kirin. Lê 
biryara dadgehê di varê siyasî de 
biryarek dîrokî bû û nîşan da ku 
deselatdarî dikare û pêwîste were 
bi sînûr kirin û deselatdar pêwîste 
di hember kiryar û biryarên xwe de 
berpirsyar bin û bersivê bidin. 

Biryara dadgeha Qahirê di wê 
çarçoveyê de sîgnalek mezin bû ji 
deselatdarên nûye welat û 
dîktatorên Rojhilata Navîn re ku 
dibe rojekê, heta di çarçoveya 
sîstemên nedemokraîk de jî, dewr 
were guhertin. Bi awayekê ku heta 
di çarçoveya sîstemên îro de jî 
deselatdar dikarin bêne neçar kirin 
ku hem di dema deselatê de û hem 
jî piştî deselatdariyê li hember 


kiryarên xwe û şêweya 
deselatdariyê berpirsiyar bin û 
berivê bidin. 

Misir di nava welatên Erebî de 
xwediyê stastuyek cuda û ya taybete. 
Her çend welat kultûra demokrasiyê 
nîne û sîstema siyasiye welat ji 
sîstemên antîdemokratîke dine 
herêma Rojhilata Navîn ne zêde cuda 
ye, lê olîgarşiya artêşiye deselatdar ji 
ber rewşa ewlekariya welat pitir 
xwe girêdayî û muhtacî xelkê didît 
heya arîstokrasiya ku li welatên dine 
Erebî deselatdare. Ew şêweya 
deselatê hinekê rê dida ku carna 
çarçoveya olîgarşiya deselatdar vebe 
û hin xwîna nû bikeve demarên 
deselatdaran. Ne dûr e ku ev rewş 
bibe heger ku artêş heta dawî bê 
qeyd û merc girêdayî serokkomar 
nebe. Lewma jî dema Husnî 
Mubarek, ku hem raburdûyek leşkerî 
heye û hem jî bi piştgiriya artêşê 
hatibû ser kar, li hember 
xwepîşanderên guhertinxwaz sekinî, 
artêşê pişta xwe da wî. Dema artêşê 
pişta xwe dayê êdî Mubarek jî neçar 
ma ku stuyê xwe li hember 
xwepîşanderan xwar bike û ji koşka 
serokkomariyê derkeve. 

Bûyera guherîna deselatê, bêy ku 
sîstema siyasiye welat bê guhertin, 
Misir xiste rojeva cîhana Erebî û ev 
hêvî xurt kir ku şoreşa welatên Erebî 
wê bê xwînrijandina zêde ber bi 
guhertinên bingehîn li Rojhilata 
Navîn ve here. Guherîna deselatê her 
wisan hêz da serhildanên li hember 
dîktatoriyê û baweriyek wisan çê kir 
ku wê pêla demokrasiyê berê xwe 
bide welatên Erebî. Beriya Misrê, 
guhertina deselatê li Tûnis û pişt re 
jî li Yemen dikarîn bibin mînakek 
baş ji guhertinên siyasî re ku di wan 
de alozî û tundu tîjî heye qederekê 
hate sînûrdar kirin. Lê rewşa Lîbiya 
û niha jî bûyerên Sûriyê li hember 
wê pêvajoyê bûne asteng. 

Tu guman nîne ya bû heger ku 
tundûtîjiya li Misrê bê sînûrdar kirin 
helwêsta artêşê bû ku her li rojên 
destpêka serhildanan ve sîgnal da 
wê di aloziya welat de xwe bêalî 
biparêze. Ev helwêst weke 
piştberdana Mubarek hate temaşe 
kirin û rewş li ser qazanca 
serhildanan guherand. Ji ber ku 
artêşa Misrê ji dema serxwebûna 


welat ve heya niha her dem 
xwediyê gotina sereke di biryarên 
siyasiye welat de bûye. 

Dîroka deselatdariya artêşiye 
Misrê diçe ser sala 1952 dema ku 
artêşê Melik Farûq neçar kir dest ji 
paşatiyê berde û serokatiya welat 
bide destê kurê xwe yê genc, 

Fouadê Duyemîn. Lê deselata Fouad 
pir nedomand û havîna sala 1953 
general Muhemde Neqîb deselata 
paşatiyê bi dawî anî û Komara 
Misrê damezirand. Generalê 
damezirênerê Komarê jî pir li ser 
text nema û sala pişt re (1954) 
neçar ma ciyê xwe bide general 
Ebdul Nasir ku mîmarê serekeye 
serhildana sala 1952 li dijî rêjîma 
paşatiyê li Misrê bû. Nasir bi 
alîkariya artêşê heya dema mirina 
xwe li sala 1970 bi gelek bûyer û 
astengiyan re rûbirû bû. Şerê 1956 
li ser kanala Suêz bi Îsraîl, 

Birîtaniya Mezin û Feranse re, 
damezirandinda Komara Yekgirtiye 
Erebî bi Sûriye û Yemenê re ku sala 
1958 heya 1961 jiya, şerê 6 roje bi 
Îsraîlê re li sala 1967 û bi wan 
bûyeran re jî pêşvebirina rêbaza 
nasyonalîzma Erebî rêz û hurmeta 
Nasir û bi giştî artêşa Misrê di nava 
civakê de bilind kir. 

Lê di rastiyê de şerê bi Îsraîlê re 
zêde bawerî da xelkê Misrê ku rola 
artêşê di birêvebirina welat de çi 
qas giringe. Di gel ku artêşa Misrê li 
hember artêşa bi hejmar ji xwe 
biçûktire Îsraîlê di hemû şeran de 
her şikest dixwar, lê xelkê Misrê 
pişta artêşê bernedan. 

Piştî mirina Nasir li sala 1970 
dubare artêş xwediyê biryara 
sereke li Misrê bû. Her artêş bû ku 
generalek nû, general Enwer Sadat 
kire cîgirê Nasir. Dema sala 1981 
Enwer Sadat ji aliyê mîlîtanek 
tundreve îslamî ve hate kuştin, 
dubare artêşê generlak din, wê carê 
Husnî Mubarek anî ser kar. 

Mubarek li ser riya Sadat 
berdewam bû, lê xwe ji şer bi Îsraîlê 
re parast. Wî ji şer bi der, rêbaza 
aştî û lihevhatinê girte pêş û asta 
pêwendiyên navbera Misr û Îsraîlê 
gîhande pêwendiyên asaiye 
dîplomatîk. Ew siyaset bû heger ku 
Amerîka bi çavek erênî temaşey 


Mubarek û deselata artêşa Misrê 
bike û beşek giring ji mesref û 
çûnederên artêşa Misrê bide ser 
milê xwe. 

Ew pêwendiyên germ heya dema 
ku Mubarek ji kar hate avêtina 
(11.02.2011) her berdewam bûn. 

Di gel ku Mubarek u artêşa Misrê 
metirsiya şer li ser Misrê rakirin, 
ewlekarî anîn welat û aramiyek di 
civaka Misrê de ava kirin, xelkê 
Misrê hêdî hêdî baweriya xwe bi 
sîstemê û deselatdaran ji dest dan. 
Nebûna demokrasî, gendeliya 
siyasî u birêveberiyê, belengazî û 
desttengiya bê sînûr di civakê de ji 
aliyekê ve û hewlên Mubarek ji bo 
xurt kirina bingeha deselata xwe 
bi riya kurê xwe re nerizayetiya 
civakê li hember desleatê gîhand 
asta teqînê. Serhildanên li Tûnis ji 
xelkê Misrê re jî bû çavkaniya hêz 
û hêviyê. Di destpêka sala 2011 de 
pêla dijberiya bi Mubarek re 
piraniya Misrê girt û di demek kin 
de gorepana Tehrîr li Qahîre bû 
navneda serhildana li hember 
Mubarek. 

Di gel ku deselatê di serî de bi 
awayek tund bi xwepîşandanan re 
danustan kir, lê bêmeyliya artêşê 
ji bo piştgirtina bê sînûr li 
Mubarek rewş bi qazanca 
serhildanê guherî. Qurbaniyên 
serhildana Misrê li gor rewşên 
weke wê serhildanê di welatên 
dine herêmê de kêmtir bûn. 
Serhildan di demek ne zêde dirêj 
de bû heger ku deselata 50 saleye 
artêşê xwe bide paş û soza 
hilbijartina vekirî bide. 

Piştî ku Mubarek ji kar hate 
avêtin, berevajiyê kultûra siyasiye 
li welatên Erebî û welatên dine 
Rojhilata Navîn, ev û malbata wî li 
welatê xwe man, yan renge 
derfeta reva ji welat neket destê 
wan. Heger çi be, lê Mubarek û 
malbata wî neçar man stuyê xwe ji 
ber biryara dadgehê xwar bikin û 
weke her bergumanek 
tawanbariyê yên din derkevin 
pêşberî dadgehê. Ev bûyer ji bo 
xelkê Misrê û kultûra siyasiye ku ji 
niha û pêve xwe digre dikare bibe 
dersek dîrokî û bandorê li ser 
şêweya deselatdariyê danê. 

Mubarek rojên dawiya jiyana 
xwe eger di girtîgehê de jî derbas 
neke, wê ew biryar di dîroka Misrê 
de şopa xwe danê. Biryara 
dadgehê nîşan da ku êdî ne take 
dîktator û ne jî olîgarşiya berteng, 
heta eger bi piştgiriya artêşê u bi 
hêza çekdar be jî wê nikarin ji niha 
û pêve bê minet deselata xwe 
berdewam bikin. Roja jê pirsînê 
wê her bê û wê qirka wan re bigre 
ku bê guhdana daxwaza xelkê 
deselatdariyê dikin. 

Hewlek rastîn yan taktîkek xapîner 



Arîn 

W ekî xuya niha rojeva 
herî germ a Turkiyê, 
pirsa kurd e û vê li roj 

û mehên pêşiya me de jî her li 
rojevê de bimîne. Ji ber ku heya 
niha aliyê hemberî kurdan, tenê 
partiya desthilatdar a AKP’ê bû ku 
bas ji çareseriya pirsa kurd dikir, 
helbet zêde di çarçoveya soz û 
durûşmeyan de, nexa ji bilî hin 
gavên biçûk nebin, tu tiştek wusa 
berçav li pêvajoya çareseriyê de 
encam neda. 

Ger mirov hinekê realîst bifikire, 
eva zêde taktîkek bûye bona 
xapandina kurdan û raya giştî a 
Turkiyê li dor germkirina bazara 
hilbijartinan û bihêzkirina pêgeha 
xwe. Meşandina siyasetek bi vî 
awayî, karî bo sê dewreyên li dû 
hev garantiya desthilata AKP’ê 
bike. Eva jî bûye sedem ku çavê 
partiyên din jî beredayî nede û 
hêdî hêdî xwe ji vê nêçîra 
giranbuha nêzîk bikin. 


pêşkêşî parlemento û 
Serokwezîr hatiye kirin. 
Herweha hevdîtinek jî li 
navbera serokê CHP’ê û serokê 
AKP'ê de pêk hat. Xwediyê 
paketê daxwaz kir ku her 4 
partî li meclîsê de li ser vê 
pirojeyê bihevre kar bikin. Ji 
ber ku cihê çareser kirina pirsa 
kurd Meclîs e, madam ku meclîs 
îrada gel e, cihê çareseriyê jî 
divê ew be. 


Lê pirojeya han girîngiyek 
xasmanî a xwe heye ji bo vedîtina 
rêçareyek guncaw li dor 
çareseriyê û vê yekê nîşan dide ku 
hêdî hêdî helwestek hevpar li 
navbera siyasetvan, rewşenbîr û 
hevwelatiyên asayî de li dor vê 
pirsê çê dibe. 

Lewma hewce dike kurd vê 
pirojê pozetîv û bi xalek guhertinê 
li siyaseta CHP'ê de bibînin û çi ji 
destê wan bê û dikewe ser milê 
wan, li dor handan û piştgirîkirina 
vê pirojê de xemsarî û qusûriyê 
nekin. 

CHP neçare xwe biguherîne, ji 
ber ku rewş ne ya 20-30 salên 
berê ye û bona wê ku li qada 
rikeberiyê de bimîne û bixwaze 
desthilatê bi dest bixîne, neçare 
ku vê rastiya tal jî qebûl bike û 
hezîneyê jêre terxan bike. Ji hêla 
din ve jî ew endamê înter 
Nasyonala Sosyalîst e û divê pêka 
norm û pîvanên wê jî rabe. 

Li vê navberê de AKP jî neçar 
dimîne ku piştewaniyê ji pirojê 
bike, ji ber ku sozên xwe bicih 
neanîn û partiyên din wekî asteng 
û hincet bikar dianî û niha ku CHP 
jî amadeye, edî tu hincetek 
namîne. 

Ji ber ku serdana Erdoxan ya bo 
Amedê li çend rojên derbasbûyî 
de nedişibî ya salên berê û bi 
pêşwaziyek sar re ber bi rû bû. 
Him jî li navxweyî AKP’ê de kurd 
jê nerazî ne û hêdî hêdî dengê 
nerazîbûna wan bilind dibe. Ya 
paştir jî, CHP’ niha rikeberiya wê 
dike bo alternatîv bûnê. 

Herweha li asta navnetewî û bi 
taybetî ji alî YE’ê ve di bin zext û 
givaşan de ye. Lewma neçare 
gavên zêdetir ji CHPê bawêje, eva 
jî em dîbînin li nav vê nîqaşê de, 
Erdoxan mizgîniyek bi qewlê xwe 
dîrokî li dor zimanê kurdî dibe 
kurdan, ku li sala pêşber de kurdî 
jî weke dersa bijarte û dilxwaz li 
dibistanên navîn de were 
perwerdekirin, bê heger nine. 


Pêka sîstema perwerdehiya niha 
ku bo sê qonaxên 4 salî hatiye 
parve kirin, Dersa bijarte li sinifa 
pênecem, anku li qonaxa 
duyemîn de dibe ku were 
perwerandin. Diyare eva jî tê wê 
wateyê ku dewletê hêj bi awayek 
destûrî û qanûnî îtîrafê bi hebûna 
gelê kurd û mafên wê nekiriye û 
ev yek jî welatiyên kurd re nabe 
maf û destkeftiyeka destûrî û 
qanûnî. 

Ger em vê yekê bi nîsbet 
daxwazên kurdan û rewşa cîhanê, 
mafên cîhanşimûlî yên însanan û 
asta vî mafî li welatên din de 
binirxînin, bêguman gavek gelek 
biçûk e û divê kurdî bibe zimanê 
fermî yê perwerdehiyê li baxçê 
zarokan heya zanîngehan. 

Berevaj, weke dersa bijarte û li 
her hefteyê de çend seet 
perwerde wekî Demirtaş 
ragihand: tê wateya wê ku 
hikûmet 5 salan zarokan asimîle 
bike û piştî wê, zimanê kurdî 
weke zimanê biyanî bi dilxwaz û 
li cihê zimanê îngilîzî bide 
zarokan; eva nabe perwerdeya bi 
zimanê zikmakî. Herweha li tu 
cihek cîhanê de zimanê zikmakî 
weke dersa bijarte nehatiye û ew 
yek tenê bo zimanên biyanî tê 
bikaranîn, lewma wusa dixuye ku 
carê desthilatdarên turk hêj bi 
çavê biyaniyan mêzeyî kurdan 
dikin. 

Lê ji hêla siyasî û rewşa dîrokî a 
Turkiyê li gor 80-90 salên 
derbasbûyî de, gavek girîng, baş û 
bihêvî ye. Raste têr nake, lê dîsan 
jî erê jî hewce ye. Lewma hewce 
dike pêşwazî jê bê kirin û bibin 
alîkar ji bo gavên nûtir û bi 
awayek aştiyane xebata xwe 
bidomînin daku hikûmetê bînin 
ser vê baweriyê ku pirsa kurd û 
zimanê kurdî li ser bingeha 
wekheviyê bê çareser kirin. Bi 
taybetî ku niha xebatên 
amadekirina destûrek nû li rojevê 
de ye û gavên weha biçûk jî 
dikarin bibin zemîneyek guncaw 
bo pêşerojê. 


Lewma niha serê çend rojan in 
ku partiya herî mezin a 
Opozîsyonê, anku CHP’ê pirsa 
kurd xistiye rojeva xwe û Turkiyê. 
Qey tu dibêjî taze hatibe ser hişê 
xwe û teze dizane ku pirsek mezin 
bi navê kurd li wî welatî de heye 
ku hewce dike bi aştiyane were 
çareser kirin. Bi her hal CHP’ê 
gavek avêt ku girîng, dîrokî û li 
rastî de li bejna wê nedihat û li 
gor raman, realîte û pêşîneya 
siyasî a wê jê nediweşiya, lewma 
mirov hinekê ecêbgirtî û matmayî 
dike û herweha dixe gumanan ku 
qey tu bêjî micid be li ser? Yan 
gelo bona berjewendiyên siyasî, 
reklam û taktîka hilbijartinê ye 
yan siyaseta nû ya CHP’ê? Gelo 
merem xapandin û dubare kirina 
lîstika Erdoxan e yan na 
qebûlkirina realîteya heyî? 

Realîteyek ku CHP'jî êdî 
nikare çavê xwe li hember 
de biniqîne 

Nexşerêya CHP’ê ya çareseriyê 
ku ji paketek 10 madeyî pêk tê, 


Pirojeya han ji aliyê Partiya 
desthilatdar û Partiya Aştî û 
Demokrasiyê (BDP'ê) ve hat 
pêşwazîkirin, bi taybetî 
Erdoxan ragihand ku ew amade 
ne derheq pirsa kurd bi her kesî 
re rûnên, lê partiya 
neteweperest a MHP bi xurtî li 
dijî sekinî û ew yek bi 
hewildanek badilhewa da zanîn. 
Lê nabe ew partiyane li benda 
tiştek nû bin ji MHP’ê, jiberku 
dengderên wê neteweperset in 
û li dijî her hewl û gavekê ne li 
vê çarçoveyê de. 

Lê rastiyek din jî heye ku niha 
AKP nîgeran û ditirse ji MHP’ê. 
CHP’jî nîgerane ji piştgiriya 
AKP’ê ku bê xapandin. BDP jî 
nîgerane ji her duyan ku neke 
taktîkek siyasî be û bixwazin bi 
rûbendek din temenê vê pirsê 
dirêj bikin. Lê raya giştî, xelkê 
Turkiya li benda dawîanîna bi 
tund û tûjiyê ne û geşbînin bi 
çareseriyê. 

Ew efserên Kurd ku li ser 
rêbaza Kurdatiyê pêdagir bûn 



Şehab Xalidî 

R oja 19'ê Hezîrana 

1947'an, çar efserên 
nîştimanperwer ên Kurd 

ji aliyê rejîma wê demê ya îraqê ve 
bi tawana beşdariya li tevgera 
mafxwaziya gelê Kurd de hatin 
bidarvekirin. Ew çar efserên Kurd 
hesta wan ya kurdatiyê bû sedem ku 
amade nebin xizmetê bi deshilatekê 
bikin ku tewaya hewla xwe ji bo 
tepeserkirina Kurdan bi kar tîne, 
lewra dest ji berpirsayetiyên xwe 
hilgirtin û riya xizmeta bi neteweya 
xwe hilbijartin. 

Wan çar Efserên Kurd her piştî 
veqetiyana ji hêzên deshilata wê 
demê ya îraqê heyetek pêk anîn û 
daxwazên Kurdan li çarçoveya 
daxwaznameyekê li çend xalan de 
amade kirin û dane hikûmeta 
Bexdayê. 

Lê piştî wê ku wan çar efserên Kurd 
zanîn hikûmeta wê demê naxwaze 
ku pirsa Kurdan çareser bike û 
tewaya hewla wan ew bû 
barzaniyan neçar bikin ku çekên 
xwe danên û dest ji şoreşê hilgirin, 
rû li rojhilatê Kurdistanê kirin û li 
wir li gel Barzaniyan xizmetên pirr 
mezin li gorî şarezayiya xwe bi 
Komara Kurdistanê kirin ku dîrok ji 
bo heta heta wan û xizmetên wan ji 
bîr nake û bi xetên zêrîn xizmetên 
wan wê tomar bike, ji ber ku wan 
efserên Kurd di serdemekê de ji 
erteşa îraqê cuda bûn û dest ji wan 
pileyên xwe ên bilind hilgirtin ku di 
nav erteşa îraqê de çavnihêriyek 
weha li efserên payebilind ên Kurd 
nedihate kirin. 

Herweha wê demê dewrana şerê 


dûyemîn ê cîhanî bû û Birîtanya 
deshilatdarê rastîn ê îraqê bû û biryar di 
destê wan de bûn heya di destê Nûrî 
Seîd de, û berjewendiya Birîtanyayê li 
dostatiyê bi Erebên deshilatdar re bû 
heya Kurdan. 

Piştî wê ku Komara Kurdistanê bi gellek 
sedeman hate hiloşandin û dawî bi 
temenê pirr berhem ê Komara 
Kurdistanê hat, mela Mistefa Barzanî û 
hêzên xwe bi afirandina destan rêsiyeke 
pirr mezin û piştî çend şerên dijwar bi 
hêzên îranê re karîn rêpêvîneke dîrokî 
bikin û ji çemê Eres derbasî Soviyeta 
Pêşîn bin. Lê mixabin ew çar Efserên 
nîştimanperwer di ge Şêx Ehmed 
Barzanî û gellek hevalên din bi gellek 
sedeman neçar man ku rû li îraqê bikin. 
Lê dewleta nawendî ya îraqê ew çar 
efserên Kurd yên nîştimanperwer li 19'ê 
Hezîrana sala 1947'an de bidarvekirin. 
Termê Mihemed Qudsî û Mistefa 
Xoşnaw bo bajarê Silêmaniyê û termê 
îzet Ebdulezîz bo Amêdiyê û termê 
Xeyrulla Ebdulkerîm jî bo Hewlêrê hate 
birin. 

Wê demê xelkê Kurdistana başûr bo 
rêzgirtina ji xebat û tekoşîna wan 
efserên Kurd û bona selimandina vê 
rastiyê ku ew nirxên xwe yên netewî ji 
bîr nakin û wê rê û rêbaza wan 
bidomînin, li ber çavê deshilatdarên wê 
demê meşên berfireh rêve birin û ew 
kiryara wan şermezar kirin û bi awayê 
herî baş termê wan ber bi aramgeha 
wan ya ebedî ve rê kirin. 

Wan çar efserên nîştimanperwer bi vê 
xizmeta ku bi Komara Kurdistanê kirin 
û bi vê wesiyetnameya xwe ya ku têde 
şîreta xortên Kurd kiribûn ku 
berdewam bin li ser xebat û tekoşîna ji 
bo standina mafê xwe, dan selimandin 
ku heya çi qasekê bi rê û rêbaza 
Kurdatiyê emegdar in, û bi şanazî ve 
mirina li pêxema xizmeta bi nîştimana 
xwe qebûl dikin. 

Lewra ew xizmet û fîdakariya wan ya ji 
bo neteweya wan û şehîdbûna wan ya li 
ser Kurdatiyê qet ji bîra xortên Kurd 
naçe û navê wan bo heta heta li nav 
rûpelên dîroka Kurdan de wê bimîne. 

Êrîşa leşkirî li dijî Esed, 
îranê jî lawaz dike 


W: Agirî 

Lord Corc Waydin, nivîskarê 
birîtanî li rojnameya "Die 
Waltt”a Almanî de babetek li 
dor rewşa Sûriyê û aliyên 
têkildar bi wê weşandiye li 
jêr navnîşanê "Nemana Esed, 
dawiyê bi nifûza rejîmê li 
deverê de tîne”. 

Ew li destpêkê de basa 
rewşa Sûriyê dike ku kirîzên 
wê bidawî nabin. 
Biryarnameya Konseya 
Ewlekar li dor êrîşa leşkirî li 
dijî sûriyê dikare dawiyê bi 
wê rikeberiyê bîne. Herweha 
Komara Îslamî jî lawaz bike û 
bi vî awayî rê ji bo dawîanîna 
bi kirîzên Rojhilata navîn re 
vedike. 

Ewa ku hikûmeta hov a Esed 
li Sûriyê de ji desttêwerdana 
leşkirî a hevalbendiyek mezin 
pêkhatî ji Komkara Erebî, 
Nato û hemû cîhana azad 
parastiye, zêde destê alîkare 
Rûsiyê û Tehranê nine, belkî 
nîgeranî ew e ku êrîşa leşkirî 
û guhertina hikûmetê dibe 
sedem ku rewşek xirabtir 
weke şerê navxweyî ê mesebî 
û cinayetên rêxistinkirî û 
çalakiyên terorîstî ên 
Elqaîdeyê bibe. 

Ger bi dûr ji îhsasatê mêzeyî 
rewşê bikin, heftiyên tê û 
pêşerojê ji bo êrîşa li dijî Esed 
munasib û guncaw in. Pêgeha 
Yekêtiya Ereb û hevkariya 
Nato ku têde Turkiye weke 
endamê bisilman yê wê, vê 
carê dikare bi erteşek bihêz 
rolek mîhwerî bilîze û li 
dawiyê de jî xurtbûn û 
bihêzbûna roj li pey rojê 
zêdetir a opozîsyona Sûriyê li 
hundur de renge bikare 
pêşya dîktatorî li Demişqê de 
bigre. 


Torên terorê dê jinav 
biçin 

Êrîşek diyarîkirî li dijî 
hikûmeta Esed dikare 
encamek din jî ji bo aştiya 
cîhanî li pey re hebe. 
Cudakirina hêl û mîhwera 
Tehran- Demişqê û bi vî 
awayî jî dawiya 
hevalbendiya nizîk a 
Komara Îslamî bî tundajo û 
radîkalên Hizbulaha 
Lubnanê û rizgariya dubare 
a wî welatê êşkişandî. 

Li rewşek weha û li egerek 
wusa de pêwendiyên 
Komara Îslamî jî bi Hemas, 
Cehad û gelek gurûpên 
terorîstî ên din ku 
fermandehiya wan li 
Demişqê de ye, dê jinav biçe. 
Bi kurtî hiloşîna rejîma 
Esed, dibe sedema 
dawîhatina bi hizûr û nifûza 
nemubarek a rejîma îranê li 
ser deverê. 

Karê han û xurtkirina 
tehrîmên aborî ne tenê 
hewcehiya bi êrîşa ser îranê 
kêm dike, belkî vê îmkanê 
dide neyar û muxalîfeta 
rejîma îranê ku bi xwasta 
xwe bi azadî û mafên mirovî 
bigihîjin. 

Bi hebûna alîkariyên 
bişerm ên Rûsiyê û 
hewildanên biparêz ên Çînê 
bona wê ku hikûmeta Esed 
bi Tund û tûjiyê re nehiloşe, 
ev du hêzên mezin bi baldan 
bi kiryarek cîhanî li dijî yek 
ji hikûmetên herî hov piştî 
şerê duyemîn ê cîhanî, 
helwest û reftarên 
serhişkane ên xwe dê 
hinekê nermtir bikin. 

Çavkanî: irandarjahan 

Xwekujî, diyardeyek giştgîr û metirsîdar 




Şine Dirûdger 


Y ek ji diyardeyên 

berçav ên nav civakê, 
xwekuştin e ku tîrojkên 

wê ber hemû civakên cîhanê bi 
rêjeyek ciyawaz ketine. Xwekuştin 
pêk tê ji hewildanek serkevtî yan 
jî sernekevtî bo ji navbirina xwe bi 
awayek mebestdar. Wate mirinê 
bi take rêya derbasbûn ji 
dijwariyên jiyanê dizanin. 

Xwekuştin ji peyva(Sui) bi 
wateya xwe û (Caedere) bi wateya 
kuştin tê ku bingehek Latînî 
heye.Xwekuştin diyardeyek nû 
nine,belkîdi despêka hebûna 
mirovahiyê de ser hildaye. Lêkolîn 
li ser xwekujiyê weke diyardeyek 
civakî, 200 salan berî niha ji aliyê 
lêkolerên rojavayî ve hatiye 
encamdan. Jiyana sunnetî û 
hejariyê di vê serdemê de karek 
weha kir ku rêjeya xwekujiyê ber 
bi zêde bûnê ve biçe û di encam de 
pisporên civakî û derûnnasî neçar 
man ku vê kolîan bi merema 
vedîtina vê diyardê bikin. 

Di çend dehikên vê dawiyê de 
diyardeya xwekujiyê bi qasekê zaf 
bûye ku di hemû temenên 
ciyawaz weke pîr, ciwan, nûcivan 
de tê dîtin.Ewe di demekê deye ku 
lêkolînên zanistî derdixin ku 
rêjeya xwe kujiyê li seranserî 
cîhanê jorde çûye. Di yek ji 
serjimêriyên rêxistina saxlemiya 
cîhanî (W.H.O) de derdikeve ku di 
her salekê de rêjeya xwekujiyê 
digîje 900 hezar kesî. Herweha 
lêkolînan eşkere kiriye ku di 
piraniya welatên cîhanê de 
xwekujî weke yek ji sedemên 
sereke ên mirina mirovan tê 
zanîn. 

Bo mînak di welatê Birîtanyayê 
de xwekuştin weke sêyem sedema 
mirinê piştî nesaxiya dil û 
Penceşêrê tê hesibandin. Li 
welatên Îskandinavî di her salekê 


deji her 100 hezar kesan 40 kes û li 
Amerîkayê di her salekê de pitir ji 30 
hezar kes xwe dikujin, wate di rojê de 
85 kes û di her 20 Xulekan de kesek 
xwe dikuje û herweha bi gişti di wan 
welatan deher sal de 650 hezar kes 
hewla xwekuştinê didin. Xûyaye ku 
rêjeya xwekujiyê di her welatekê û di 
her qonaxekê de ciyawaze, ew jî 
vedigere ser guhertinên siyasî, civakî 
û çandî yên wan welatan. Her eva jî 
bûye sebeba vê yekê ku Rêxistina 
Cîhanî ya Saxlemiyê roja lOê heyva 
Septamberê, wate roja 19ê 
Xermananê weke roja cîhaniya 
pêşgirtin ji xwekujiyê diyarî bike. 

Li gor amaran ev diyardeye li îranê 
jî her ku diçezêdetir dibe û li vê 
derhrqê depiştî welatên Kolombiya, 
Birazîl û Çînê weke pêncemîn welat 
tê hesibandin. 

Belge û dekomênt nîşan didin ku 
sedema xwekujiyê li îranê wedigerin 
boxirabiya rewşa siyas, abûrî, bêkarî 
û htd.Herweha rêjeya herî zaf ya 
xwekujiyê di îranê de li parêzgehên 
Kirmaşan, îlam û Hemedanê de ye. 
Piraniya haletên xwekujiya jinan di 
îranê de ji riya xweşevitandin û 
xarina heban veya û herweha di 
mêran de jî li rêya bikaranîna çek û 
xwe daliqandinê ve ye. 

Encamdana her karekê sedemyan 
hayderek xwe heye û encamdana 
kiryara xwekujiyê jîbê guman 
hayderên xwe hene ku dikare 
mirovekê ber bi xwekujiyê bibe. 

Li vir emê bi awayek kurt bas ji 
hokarên sereke êndiyardeya 
xwekujiyê bikin. 

1) sedemên derûnî: beşek ji 
derûnnasan liser vê baweriyê ne ku 
ew kesên dest didin 
xwekujiyê,pirsgirêkên derûnî hene. 
Bo mînak mirov di vê rewşê de hest 
bi pûçî, bê hîvîtî û kêşeyên sozdariyê 
dike, herweha alozî û têkçûna rewşa 
saxlemiya derûnî jî weke yek ji hokar 
û hayderên herî bi hêz ên xwekujiyê 
tê hejmar, bo mînak kesên ku tûşî 
nesaxiyên Xemokî, Sikîzofrîniya, 
dilkutok, Elkolî(moitadên elkulê) 
bûne, 3 heya 12 beraberî kesên asayî 
ber bi xwkujiyê ve diçin. 

2) sedemên civakî: bê guman ev 
hokare rolek serekî li dor serhildana 
diyardeya xwekujiyê heye, çûnkî 
mirov rihliberek civakî ye û tewahiya 
riftarên xwe li encama karîgeriyên bi 


derdorê re digire. Lewma hiloşîna 
malbatî (Telaq) û jinavçûna 
peywendiyên derûnî di navbera wan 
de, sedemek ku mirov hest bi biyanîtî 
û xerîniyê bike û îzole bibe, lewra bo 
rizgar bûn ji rewşek weha rêya 
xwekujiyê peyda dike. 

3) Sedemên abûrî: Hejarî û destkurtî, 
bêkarî û.... hokarên sereke ne bo 
encamdana kiryara xwekujiyê ji aliyê 
mirovan ve. 

Piraniya kesên ku kiryara xwekujiyê 
encam didin, ew in ku li jiyana 
hewvpar û piroseya hewseriyê de 
serneketine, yan zarokên ku li encama 
telaqê ji dayk yan bavê xwe dûr ketine 
û.... 

Xwekujî ji kesekê bo kesek din 
diguhere û eva jî bûye sebeb ku bi ser 
çend ast û qonaxan de bihêt 
parvekirin. 

1) Bîroke û hizra xwekuştinê: hizirîn 
ji xwekujiyê bi awayek rasterast yan 
nerasterast û xwe azardanê lê bê 
derbirîn û eşkerekirina niyetek rast. 

2) Gefkirin bi xwekujiyê: di vê cure 
de mirovê nesax rasterast yan jî 
nerasterast ji rêya gotin yan 
nivîsandinê gefa xwekuştinê di xwe, lê 
di piratîk de tu karekê nake. 

3) Riftara xwekujiyê:hin kar û 
riftaran dike li dor azardana xwe, lê 
dizane û xatircem e ye ku nabe sebeba 
mirinê, weke birîna şademarên 
cesteya xwe bi kêrên pilastîk, xwarina 
çend hebên zêde ku nabe sebeba 
mirinê. 

4) Hewlaxwekujiyê: zirar gihandin 
bi xwe ku dikare bibe hokara birînên 
mezin yan jî biçûk bi merema 
dawîanîn bi jiyana xwe, bo mînak 
birîndar kirina cesteya xwe. 

5) Xwekujiya tewahî: bi tewahî 
daviyê bi jiyana xwe tîne ji rêya 
mifahwergirtin li alavên weke bikar 
anîna çek, xwe şewitandin, derman 
xwarin yan xwe daliqandin. 

Çawa dikarîn wan kesan nas bikin 
ku gumana xwekujiyê li ser wan 
heye? 

Piraniya kiryarên xwekujiyê li nişkî 
ve nine, belkî beriya hewildan do 
xwekujiyê çend guhertinek di nav kesê 
xwekuj de pêk tên ku xwediyê hin 
peyam û îşareyan e û kesên derdorê 
dikarin hest pêbikin. Bo mînak: 

1) Pêştir hewla xwekujiyê dabe 


2) Nesaxiyek derûnî, yan jî rewşek 
xirab a derûnî hebe weke dilkutok û 
xemokî. 

3) Guhertinan di kiryar û riftaran de. 
Weke veqetandi û paşdekişiyan ji aliyê 
civakî û kêmbûna peywendiyan digel 
çarmedorawî de 

4) Xirab bikaranîna derman yan 
bengdarî bi madeyên hişber û elkolê re 

5) Hestkirin bi tinêtî, û bêhêvîtî û 
nebûna hevkariyê 

6) Çêbûna guhertinan di xwarin, 
nivistin û çalakiyên rojane de 

7) Pêkhatina haletê şerxwazî û 
tûrebûnê 

8) Jidestdana kesên nêzîk, serwet û 
saman û pîşeya xwe di midehê pêş 
kiryarê de 

9) Hebûna haleta xewkujiyê yan 
hewla xwkujiyê di dîroka malbata wî 
de 

10) Di jiyana xwe de gelek karesat li 
dû hev bi ser de hatibin. 

Hin peyamên mirovan ku amaje bi 
xwekujiyê dikin: 

1) Payama rasterasta dewkî: bi 
awayek rasterast bi derdora xwe re 
dibêje, xwe dikujim. Hevdem digel 
nerihetbûn û tawanbarkirina kesên 
beranber xwe, gefa xwekuştinê dide û 
dibêje; li kerbaête ye xwe dikujim û 
hekî vî karî bi min re nekî ezê xwe 
bikujim. 

2) Peyama nerasterasta devikî: 
Midehek berî hewla xwekujiyê de, hin 
gotina tîne ziman ku, îşare bi vêzarî û 
bêhîvîtiyê dikin.Gotinên weke; eve ka 
jiyane, mirin ji vê jiyanê 
xweştire,herweha endamên malbat û 
hevalên xwe re dibêje, eger cardin em 
hevdû bibînin. 

3) . Peyama rasterast û ne dewikî: bi 
awayek kiryarî bi derdora xwe dibêje 
ku armanca wî xwekujî ye, weke peyda 
kirina çek, komkirina heban, kirîn û 
bidestxistina madeyên jehrî, 
amadekirina petrol yan Benzîn û çûna 
ser cihên bilind. 

4) Peyama nerasterast ya nedevkî: 
midehek berî xwekujiyê hewl didebo 
rêzistinatiştên taybetî ên xwe, weke 
tiştên navmalê, vegerandin û dana 
deynên xwe, bexşîna keresteyên xwe, 
pêşdetir kesek goşegîr bûye lê di vê 
heyamê de seredana piraniya xizm û 
kes û hevlên xwe dike bi merema 
xatirxwastina ji wan. 







Hevpeyvln 


Agirî B 


Pêşmergên qehreman û cesûr ên PDKÎ ku bi salane di çepera berxwedan û xebat bona bidestxistina mafên 
netewî di tekoşînek rewa de ne û li vê pêvajoyê de dev ji hemû xweşî û rehetiyên jiyanê berdane. Her yek ji 
wantûrikek tejî ji bîrewerî, dastanrêsî û hemasetan hilgirtine ku hilgirê nivîsîna dehan pirtûkan e. Vê carê jî 
emê hewil bidin kuncek biçuk ji bîrewerî û jiyana pêşmergatiya du şoreşvanan raxînin berçawên we. 



Hevpeyvîn: Arif Velezî 


Mihemed Nasirî, kurê Ebdulla, 
sala 1346’ê li gundê Emînava ya 
ser bi bajarê Tikabê hatiye dinê. 

Di zarokiye xwe de karên cur bi 
cur weke şivanî, berxevanî, gavanî, 
kedkarî û.... bo malbata xwe û bo 
xelkê kirine. mema temenê wî 
gihîştiye 20 saliyê, diçe serbaziyê. 
Piştî dawîhatina serbaziyê cardin 
vedigere gundê xwe. 

Mihemed Nasirî dibêje: Min PDK 
îranê gelek bi başî nas nedikir, 
çûnkî min xwendewarî nebû, lê 
şerê Sê mangî dengvedanek weha 
mezin di Kurdistanê de afirand ku 
bû sebeb ez PDK îranê binasim û 
biryara hilgirtina çeka 
pêşmergatiyê bidim. Lewre ez tevlî 
refên pêşmergan li nav PDKÎ de 
bûm. 

Di bersiva pirsyara ku çima heya 
niha nezewicî ye? Mihemed weha 
dibêje; her di despêka nûciwaniya 
xwe de seba desttengî û hejariyê 
min nekarî bizewicim û herweha 
min tu xizm û kes jî nebûn ku ez 
daxwaza hevkariya malî jê bikim. 
Paşan ku bûme pêşmerge jî, min 
zêde guh nedaye vê mijarê, lewre 
heya niha nezewicîme. 

Mihemed Nasirî niha kêmendam 
e û pêyek wî hatiye birrîn. Li dor vê 
bûyerê de eşkere kir ku: Ez û 
komek pêşmergan li gundê 
Qizqepana ser bi bajarê Tikabê, 
heyamê 5 şev û rojan di nava befrê 
de ji aliyê caş û çekdarên Komara 
Îslamî ve hatine dorpêç kirin û me 
şerê man û nemanê dikir. Li wî şerî 
de em derbas bûn, lê mixabin piyê 
20 pêşmergan sirrêbirî bûn ku yek 
ji wan, ez bûm. Ew rewş heya sala 
1381'an domiya, lê li bûyerek din 
de li Gir Çadira nêzîk bajarê Koyê 
(kuristana başûr) fîşekek ji destê 
hevalek Hizbî de derçû û mixabin 
bi piyê min ket, piştî midehekê 
seba xirabiya birîna gulleyê, nojdar 
neçar man ku piyê min bibirin. 

Ew bîreweriya herî xweş a jiyana 
xwe li dîtina ji nêzîk ve a Dr. 
Qasimlo vedigerîne û dibêje: Sala 

Ez 5 şevû rojan di 
nav befrê de ji 
aliyê caş û 
pasdaran ve hatim 
dorpêç kirin 


ku Komara Îslamî êrîş kire ser bajarê 
Serdeşt û derdora wê, ez wekî 
meimûriyet bo Komîteya Serdeştê 
hatibûm şandin. Rojekê şer gerim bû 
di navbera hêzên Komara Îslamî û 
hêza pêşmerge de, Muzefer Teymûrî 
ku Fermandehiya şer li eniya me de 
dikir, hat û regehand ku Dr.Qasimlo 
dê bê û seredana pêşmergan bike. 
Şehîd Qasimlo heya kûrahiya şer hat û 
civînek bo me girt. Di civînê de me 
Dr.Qasimlo rexne kir ku çima derbasî 
nuqteya kûr a şer bûye û ewqas rê 
biriye û hatiye cem me, û me daxwaz 
jê kir ku bilez paşde vegere. 

Wê demê Hêza Piştîvan ya ser bi 
Yekêtiya Nîştimanî a Kurdistana îraqê 
di hemû eniyan de mil bi milê 
pêşmergên PDK li dijî hêzên Komara 
Îslamî şer dikir, şehîd Qasimlo 
daxwaz ji Kak Muzefer kir ku piraniya 
pêşmergên Hêza Piştîvan li bal xwe 
rabigre heya dawiya şer. Eva cara 
yekem bû ku ez Dr.Qasimlo ji nêz ve 
bibînim ku hestek pir xweş da min û 
tu car ji bîr nakim. 


Derheq nûçeya herî nexweş, bi êş û 
azar li bal xwe, Mihemedê Şoreşvan 
da zanîn: Ez li nexweşxaneya partiyê 



li Qendîlê de çayçiyê pêşmergan 
bûm, demjimêr 12'ê nîvro Radyo 
Dengê Kurdistana îranê xebera 
şehîdketina Dr.Qasimlo ragehand, 
xemgîniyek mezin têkel bi azar û 
giriyê hemû cismê min dagirt û min 
ji nerehetiyan de nedizanî ku çi 
bikim. Ew roj, roja herî nexweş bû di 
jiyana min de heya niha, birastî min 
we dizanî ku cergê min birîn. 

Mihemed Nasirî di dawiya gotin û 
biserhatên xwe de ku mixabin tenê 
derfeta weşandina beşek ji wan me 
heye, serbarê şandina silavan bo 
ruha pak a şehîdan, bo malbatên 
şehîd û girtiyên siyasî û hemû xelkê 
Kurdistanê re, daxwaza serkevtinê 
Partiya xwe kir ku hêviyek herî 
mezin a wî ye û li vê derheqê de rû ji 
keç û xortên Kurdistanê kir ku bo 
gelê xwe bixebitin û dûr bin ji her 
pîlan û kumpiloyekê ku dujmin 
dixwaze ji riya we ve bi dijî gel 
birêve bibe. 


Tofîq Elmaspûr, naskirî bi Mam 
Tofîq kurê Seîd, sala 1339an, li 
gundê Hesen Liwêlan a ser bi 
bajarê Sayînqelayê ji dayîk bûye. Di 
zarokiya xwe de karê cotyarî û 
pezdariyê bi malbata xwe re kiriye 
heya sala 1357an, ku navê wî ji 
leşkeriya rejîmê re tê, lê hikûmeta 
Pehlewî diherife û naçe serbaziyê. 

Mam Tofîq li dor naskirina PDK 
îranê weha dibêje; Temenê min 
17-18 salî bû, min bindestiya gelê 
kurd hîs dikir, lê bona wê ku min 
xwendewarî nebû, min zulm û zora 
ser gelê xwe jî bi başî nedizanî. Lê 
nav û deng, qehremanî û 
cangorîtiya pêşmergan ku bibûne 
dastan û çîrokên ser zimanê kalan, 
ez jî ecibandibûm û bibûme 
evîndarê pêşmergan û vê rêbazê. 

Serencam sala 1358'an, komek 
pêşmergên hizbê derbasî gundê 
me bûn. Ez bi eşq û evînî ve çûme 
bal wan û min daxwaz kir ku bibim 
pêşmerge. Wan ez şandim fêrgeha 
partiyê. Dûre bo midehê 40 rojan 
min çay bo pêşmergan tê dikir. 

Piştî wê çeka partiyê dan min û 
cardin ez şandim gundê xwe. 

Mam Tofîq basa evîndariya xwe 



bi Xedîce Feyzî re dike ku niha 
hevjîna wî ye. Piştî dildarî û 
hejêkirinek domdirêj ew dizewicin 
û take kurek dibe berhema jiyana 


wan. 

Gelek kes ji dost, heval û 
hevçeperên mam Tofîq bas û pesna 
biwêrî, çelengî û mêrxasî, îrade û 
morala bihêze wî di qada şer de 
dikin, ku li rastî de pêşmergeyek 
qehreman bûye. Ew du caran 
birîndar bûye. Cara yekem sala 
1365an li çiyayê Şek Meydana 
Sayîqelayê ez birîndar ketim. Cara 
duyem jî sala 1369an, li Pîr Çopan 
a ku dikewe navbera bajarên Seqiz 
û Bokanê de, piyê min bi tundî 
birîndar bû, ku heya niha jî ez 
azara wê dikişînim û li rastî de ew 
piyê min seqet e. 

Elmaspûr dema bas ji êş û elemên 
jiyana pêşmergatiya xwe dikir, ez jî 
matmayî û kûr difikirîm ku çiqas 
astengî û kovan dîtine, lê bo carekê 
jî hizir ji xiyanet û destberdan ji 
rêbaza xwe nekiriye. 

Wî dastana êxsîrketin û revîna 
xwe ji destê hêzên Komara Îslamî 
re weha vegerand: Sala 1360'î li 
gundê Quzlû ya Hevşarê, şerê me û 
hêzên Komara Îslamî çêbû, mixabin 
ez êxsîr ketim û hukmê 15 sal 
cezaya zîndanê bi min re hat dayîn, 
lê piştî 3 sal û nîvan, di meha dawîn 
a havîna sala 1364'an, min karî ji 
zîndanê birevim û cardin 
vegeriyam nav refên partiya xwe û 
xebat û tekoşînê ji nû ve dest 
pêbikim. 

Bîreweriya xweş ya Tofîq 
Elmaspûr ew bû ku demsala 
zivistanê dihat û em li menteqê 
dizivirîn. Dr.Qasimlo jî dihat civîn 
pêk dianîn û bo me diaxivî. Dema 
ku çavên min bi Dr.Qasimlo diketin, 
ez pirr dilxweş dibûm û heya 
dawiya civînê ez sermestê dîtin, 
nêrîn, ken û xweşbêjiya wî dibûm. 

Mam Tofîq qala bîreweriyên tal di 
jiyana siyasî ya xwe de kir. Bi 
teybetî yek ji wan pirr balkêş bû ku 
hovêtiya rejîmê nîşan dide. Wî da 
zanîn dema ku êxsîr ketiye, 7 caş û 
xwefiroşên devera wan çûne bo bi 
nav dadgeha rejîmê, daku şahidiyê 
li ser wî bidin û cezayên wî girantir 
bikin. Yek ji wan, Ehmed Gulê dibe 
ku midehek kurt pêşmergê PDKÎ 
bûye, lê xwe teslîmî Komara Îslamî 
kiribû. Dema ku di nava partiyê de 
dibe, mam Tofîq gelek xizmeta wî 
kiriye. Lewma di dadgehê de jêre 
dibêje: keko min gelek başî bi 
nîsbet te kirine, lê çima tu dixwazî 
li dijî min îfadan bidî û min didî 
kuştinê? 

Di bersiva min de li ser hemdê 
xwe got; xwe nerihet neke! te jinek 
û kurek heye, hekî xwedê bixwaze 
dema tu hatî îdamkirinê, ezê jina te 
ji xwe mare bikim û kurê te jî 
xwedî bikim! Te xem nebe! û hîl hîl 
dikeniya. Wî ez gelek şikandim. Ez 
pir aciz bûm û li hêrsan de min 
nedizazî û ne jî dikarî çi bikim. Lê 
ew heyf li ser wan nema û piştî 
çend salan li şerek bi pêşmergan re 
hatin kuştin. 

Piştî xebatek 30 salî, Mam Tofîq 
mîna salên destpêka xebata xwe, 
her qurs û qahîm û hêvîdar e bi 
serketinê û dixwaze bi serbilindî 
vegere nav gel û doma temenê xwe 
li ser xaka xwe bijît. Lewma 
ciwanên kurd re dibêje: haydar 
bin! bi ked, xebat û qurbaniyên zaf 
ve me kariye PDK îranê heya vê 
qonaxê bînin û li ser xebata xwe ya 
rewa berdewam ragirin, lê ji niha 
şûn de ew erka li ser milê we ye û 
divê hûn jî tevlî xebatê bibin, vêca 
di her çeperekê de be, girîng 
armanc, xizmet û rizgarî ye. 

"xwe nerihet neke! 
te jinek û kurek 
heye, hekî xwedê 
bixwaze dema tu 
hatî îdamkirinê, ezê 
jina te ji xwe mare 
bikim u kure te ji 
xwedî bikim!" 





















Bajar bi Bajar 


Agirî B 


Bajarê Pîranşehr 





Kurdên herêmê li dirêjahiya dîrokê û li hemû qonaxên xebata netewî ya gelê Kurd li dijî 
dagîrkerên Kurdistanê xebat kirine û kesyetiyên wekî Bapîr Axa Mengur, Hemze Axa Mengur 
û bi sedan kesayetiyên din pêşkêşî tevgera rizgarîxwazî ya Netewa Kurd kirine. 


Li serdemê serhildana gelên îranê li sala 1975a zayînî gelê Kurd xwest ku bi mafên xwe yên 
Mirovî û dîrokî şa be, lê sed heyf û mixabin rejîma Melayan ev yek nepejirandin û her seba vê 
yekê şerekî malwêranker bi ser Kurdistanê de sepandin. Li encama ew karê rejîma îranê bi 
sedan ciwanên welatparêz tevlî serhildana gelê Kurd bi rêberîya PDKÎ bûn û li dijî rejîma 
îranê rawestan. 



Mecîd Cinîkanlû 


H erêma Pîranşehrê li 

parêzgeha Urmiyê û li 
Sînorê başûr û rojhilatê 

Kurdistanê hilketiye. Navenda vê 
Şaristanê, bajarê pîranşehrê ye. 
Navê qedîm yê bajêr, Xanê bûye. Lê 
bi derbaz bûna zeman navê bajêr 
seba akincî bûna eşîra Pîran li 
herêmê bi Pîranşar hat navdêr 
kirin. Bajarê Pîranşehrê seba 
hilkevta coxrafiyayî û hilktin li çem 
çiyayên Qendîl, Hacî Birahîm, Sûre 
Dal û Çil Bizne, xwediyê av û 
hewayekî sar û çiyeyî ye. Ev herêm 
ji 2 Melbendên Navendî û Lacanê 
pêktê û xwediyê 2 bajarên 
Pîranşehr û Girdkaşanê ye. 

Li herêmê de gelek rûbarên bi av 
wek: Sêlwê, Lawên, Badînavê, Gede 
û zê hene kû piraniya wan têkilî 
rûbarê Zê dibin û paş derbaz bûn li 
herêma Serdeştê, dirêjine nav 
bendava Dukan li başûrê 
Kurdistanê. 

Li çiyayên herêmê de gelek 
heywanên kêwî wek: Hirç, Mambiz, 
gorg, rêwî û ...hdw hene ku ji aliyê 
îdareya Jîngehê tên parastin. 

Nifûsa akinciyên herêmê li sala 


1388a rojî 30617 malbatbûye 
ku 107677 nefer akinciyên wê 
herêmê ne. 

Herêm seba çiyayîbûnê gelek 
daristan hene û ev yek bûye 
sebebê vê yekê ku xelkekî zaf li 
seranserî îranê ji bo Seyran û 
xweşiyê serdana vê herêmê 
bikin û ji bo demekê dûr ji hemû 
kêşe û pirsgirêkên nav civakê li 
vê herêmê demekî xweş bi ser 
bibin. 

Li girîngtirîn Seyrangehên 
herêmê em dikarin îşare bi: 
Pirdanan, Çiyayê Qendîl, 
Badînavê, Qelatî Şay, Kanî Zerd û 
Solê Xerpap bikin. 

Her wusa li herêmê de 113 
şûnwarên dîrokî yên gelek 
kevnar hene ku eva jî xwe bûye 
sebebê hatina xelkekî zaf ji bo 
dîtina wan asewaran. Pêka wan 
şûnwarên bicih mayî li herêmê 
de şaristaniyetên wek: Manayî, 
Parsayî, Ûrator, Med û ...htd 
akincî bûne. 

Kela gundê Şînawê, Kela 
motawê, Kela Celdîyan, Kela 
Peswê, Kêla berde Mafûre, 

Daşan û kevirên gundê Xûrinc li 
girîngtirîn asewarên dîrokî yên 
herêmê ne. 

Hebûna bazarçeya sinorî a 
Temer çîyan li navbera welatê 
îran û Başûrê Kurdistanê û 
hinartin û anîna pêdawîstiyên 
herêmê li rêya vê bazarçê, 


girîngîyekî zaf daye herêmê û ev 
bazarça sinorî wek yek ji 
serekîtirîn bingehên peyda kirina 
dahatê bo xelikê herêmê tê 
hejmartin. Hebûna vê bazarçê, 
bûye sebeb ku xelkekî zaf ji 
seranserî îranê serdana wî bajarî 
bikin û pêdviyên jiyan xwe li wir 
bidest binin. 

Zewiyên baş jibo çandiniyê û 
hebûna avekî zaf ji bo çandiniyê, 
bûye sebebê vê yekê ku li herêmê 
de kiştûkaliyê derfetekî baş hebe. 

Piraniya berhemên wek: Genim, 
Ce, Silk, Nûk, goleberoj û darên 
wek: Sêv, Xox, Gîz, Qeysî, Tirî û 
...hdw li herêmê de berhemekî 
gelek baş hebin û ev yek jî bûye 
sebebê avedaniya herêmê. Her 
seba vê çandinîya baş li herêmê 
de Karxaneyekî çêkirina Qendê 
heye ku parek zaf ji pêdiviyên 

parêzgeha Urmiyê dabîn dikin. Li 
herêmê de her wisa xelkekî zaf heye 
ku mijûlê karê heywandariyê ne û ji 
vê rêyê ve jiyana xwe dabîn dikin. Li 
piraniya gundên herêmê xelik 
heywanan xwedî dikin û li bihar û 
hawînê zozanên bo çiyayên herêmê 
wek Qendîl û geliyê Hacî Birahîm 
diçin û li wir dimînin. 

Ev yek jî bûye sebeb ku dahatekî 
baş ji bo xelkê herêmê çêbe 

Xelkê herêmê hemû Kurd û bi 
zarawê Soranî qise dikin û li 3’ê 
hozên Mameş, Pîran û Seyîd pêk 
tên. 

Ev herêma Kurdistanê gelek caran 
kevtiye ber êrîşa desthilatdaran û 
mixabin hatiye kavil kirin. Li 
serdemê şerê îran û îraqê ew bajar 
bi dehah car hate kavil kirin û bi 
sedan kes ji xelkê herêmê hatin 
kuştin. 

Kurdên herêmê li dirêjahiya 
dîrokê û li hemû qonaxên xebata 
netewî ya gelê Kurd li dijî 
dagîrkerên Kurdistanê xebat kirine 
û kesyetiyên wekî Bapîr Axa 
Mengur, Hemze Axa Mengur û bi 
sedan kesayetiyên din pêşkêşî 
tevgera rizgarîxwazî ya Netewa 
Kurd kirine. Li serdemê serhildana 
gelên îranê li sala 1975a zayînî gelê 
Kurd xwest ku bi mafên xwe yên 
Mirovî û dîrokî şa be, lê sed heyf û 
mixabin rejîma Melayan ev yek 
nepejirandin û her seba vê yekê 
şerekî malwêranker bi ser 
Kurdistanê de sepandin. Li encama 
ew karê rejîma îranê bi sedan 
ciwanên welatparêz tevlî serhildana 
gelê Kurd bi rêberîya PDKÎ bûn û li 
dijî rejîma îranê rawestan. 

Ciwanên vê herêmê jî li vê 
serhildana dîrokî pişikdarî kirin û bi 
sedan ciwanên wî bajarî li rêya 
demokrasî û mafên netewî yên gelê 
Kurd canê xwe yê pak goriyê azadî 
û neteweya xwe kirin. 

Li wî bajarî bi sedan Pêşmerge û 
fermandeyên wek: şehîdan Qadir 
Êftixarî û Îbrahîm Şêxalî pêşkşî 
baregeha azadiya gelê xwe kirine. 


















Çand û huner 


Di 32'mîn salvegera avabûna RDKÎ de 



dawêje nava 32 saliya temenê 
pir ji şanaziye xwe. 31 sal berî 
niha RDKÎ bi keresteyên fenî 
ên herî despêkî û piştewaniya 
herî kin ya madî, bi sê 
zimanên Kurdî, Farsî û Azerî li 
ser pêlên 41 metrî, yekem 
pirograma xwe ya fermî bi 
gotara rêberê navdarê kurd 
Dr.Ebdolrehman Qasimlo, 
Sekreterê Giştiyê wê demê yê 
partiyê dest pê kir û 
programên din bi bêjeriya 
Mistefa Hicrî, Sekreterê niha 
yê partiyê wekî yekem bêjerê 
vê radyoyê weşiyan. 


Piştî derbazbûna pitir ji sê 
dehikan bi ser avakirina vê 
Radyoyê de, niha baştir 
derdikewe ku hizr û bîrokeya 
avakirina vê radyoyê, di rewş 
û serdemê ji dayîkbûna xwe 
de, çiqas hizrek pêşkevtîxwaz, 
zanistî û bi nêrînek eqlanî 
bûye. 

Ku eva jî du mebestên 
sereke li xwe digire: 

Yekem: Bo gehandina dengê 
mafxwazaneya gelê kurd bi 
raya giştî, bona bidestxistina 
mafên netewî û şiroveya 
siyaset û stratejî û armancên 
wê bo civatên xelkê 
kurdistanê. 

Duyem: Pûçkirina naveroka 
siyasetên dijî gelî ên 
deshilatdarên hakim biser 
kurdistanê û eşkerekirina 
pîlan û cînayetên rejîma 
Komara Îslamî derheq gelê 
kurd. 


Di rewşekê de Dengê 
Kurdistana îranê hat avakirin 
ku sal û nîvek bû rejîma taze 
bi deshilat gihîştiye Komara 
Îslamî li seranserê îranê bi 
awayek hovane dest dest dabû 
serkuta azadiyên demokratîk 
di îranê de.Kurdistan ketibû 
ber êrîşan û hatibû 
dorpêçkirin û roj nebû li bajar 
û gundên kurdistanê kuştinên 
bikomî birêve nebe. Leşkirên 
cehl û nezaniyê di bin siya 
fitwaya reşe Xumênî de, kuştin 
û rijandina xwîna xortên kurd 
bi helal û bi erkek şer’î û 


yasayiye xwe dizanîn. Hemû 
hewlên han bona jinavbirina 
azadiyên demokratîk li îranê û 
fetisandina dengê mafxazaneye 
gelê kurd li kurdistanê bû. 

Di rewşek weha bi tirs û xof 
de, Dengê Kurdistana îranê, 
yekem tirîbûna kurdî bû li nav 
hemû rêxistinên siyasî ên Îranî 
û Kurdistanî de ku hêviyek 
mezin xist dilê guhdar û 
evîndarên dûr û nêzîke xwe. Û 
mizgîniya xebatek berbilawtir û 
şûndanertir bi hevwelatiyên 
têhniyê azadiyê da û momek 
teyîsand ku heta niha bûye bi 
meşxela ronahîker a riya 
xebatê. 

Ji hêla din, nasîna 
taybetmendiyên civaka 
kurdistanê sedemek din bû bo 
avakirina radyoyê. Ji ber ku wê 
demê piraniya xelkê Kurdistan 
û îranê nexwendewar yan ji 
kêm xwendewar bûn, lewma 
pêlên radyoyê bê arîşe û 
berbestên zemanî, cuxrafî û 
siyasî, dikarî herdem li nebûna 
pêşmerge de, serî ji her mal û 
cihekê bide û li guhê her kesî/ê 
de biçipîne. Bi vî awayî bi 
îmkanatek gelek kêm, Radyo 
Dengê Kurdistana îranê derket 
qada tekoşînê di pêxema azadî, 
pîşketin û xebat bona 
bidestveanîna dirûşma 
stratejîkî a wê demê ku 
"demokrasî bo îranê û otonomî 
bo Kurdistanê" bû. Ji wê rojê ve 
heya niha bêrawestan erkê xwe 
yê pîroz ku gehandina dengê 
PDK îranê ye, bi cih aniye. 
xwezayî ye ku di vê peywendiyê 
de jî kêmasiyên radyoyê jî 
hebin, çûnkî bi astengên mezin 
re berbirû bûye û bi dehan car li 
ser çiyayên bilind heya deştên 
pan û berîn ên kurdistanê cihê 
xwe guhertiye. Wê yekê jî 
zehmetî û fîdakariyek zaf 
xwastiye. 

Hêvênê wê fîdakariyê jî ji îman 
û bawera qahîm a kadr û 
pêşmergên partiyê û 
piştewaniya xelkê kurdistanê 
çavkanî girtiye. Herçiqas ku di 
wan 31 salên temenê xwe de bi 
kêmî rû daye ku weşanên 
radyoyê ji ber sedemek teknîkî 
yan sebebek din bernameyên 
xwe derengtir ji dema xwe 
weşandibe yan ji weşanê sekinî 
be, ku li vê derheqê de xelkê 
kurdistanê nîgeran bûne. 

Lê ew peywendî û hebandina 
han bi hêsanî çê nebûye. Radyo 
Dengê Kurdistana îranê 
xweştevî ye, çûnkî dengê 
Partiya Demokrat, partiya 
pêşeng û şoreşvanê xelkê 
kurdistanê ye. Dengê zelal yê 


xelkê kurdistanê ye, bas ji hêvî û 
armancên xelkê dike û ji bo 
bidestanîna armancên wan 
dixebite. Radyo dostek bi pirensîp, 
rastbêj û niyetpak bûye, guhdarên 
xwe berxwar nekiriye û rastî, çiqas 
tal bûn jê neveşartiye. Tenê 
nûçeyên xweş û bas ji serkevtin û 
cejn û şahiyen nekiriye, belkî 
nûçeyên karesat û terora rêberan 
û şehîd ketina xortên xweştivî, 
îdama girtiyên siyasî, hovêtiyên 
rejîmê, jiyana pirr ji êş û 
çewsandinê di bin siya rejîmên 
dîktator û kevneparêz de belav 
kiriye. Lewre jî li beşên din ên 
kurdistanê de jî guhdarên xwe 
hebûn û xelkê wan herêman rêz jê 
digirtin. Nek her dostan, belkî 
dujminên gelê kurd jî weke 
çavkaniyek rast û girîng di nava 
ragehandinan de didîtin. Herçend 
îro di bin siya pêşketinên 
teknolojiya serdem û derketina 
kanalên esmanî, ragehandinên 
giştî pêşketinên berçav bi xwe 
dîtine û evê jî bandor li ser karê 
radioyê kiiriye, lê bi vî halî jî Dengê 
Kurdistana îranê guhdarên xwe 
her hene û girîngiya xwe ji des 
tedaye. 

RDK îranê bûye stiriya kelema 
cave dujminên azadiyê û herdem 
di hewla fetisandina wê de bûne, lê 
bi xweşî ve hewlên wan hertim 
şikestxwarî bûne. Dema ku Radyo 
weşanên xwe dest pê dike, 
rayedarên rejîmê vediciniqîne û 
tine bîra wan ku ev radio, 
zimanhalê partiyek pêşeng û 
şoreşvan weke PDK îranê ye, 
hevdem keniyek pir ji hêvî dixe ser 
lêwên xelkê kurdistanê. Hekî caran 
Radyo Dengê Kurdistanê li ser 
şepêla 41 û paşan jî li ser 60 û 75 
metriyê de di bin pêlên parazîta 
tund ya dûjminê gel û azadiye de, 
tenê di nava çiyayên kurdistanê û 
çend deverên Rojhilata Navîn de 
dihat guhdarîkirin, îro cuda ji wan 
firêkansan, radioyê malpera xwe 
haye û li ser kenala esmaniya 
Tishk tv ku berhemê xwîn û 
fîdakariya bi hezaran şehîdên kadr 
û pêşmerge û endamên partiyê ye 
bilaw dibe û li piraniya welat û 
dewerên cîhanê de dengê wê tê 
bihîstin. 

Serbarê pîrozkirina vê rojê ji 
hemû xelkê kurdistanê û 
evîndarên vê radyoyê, sere rêz û 
hurmetê li hemberî fîdakarî û 
cangorîtiya hemû şehîdên 
serbilind bi taybetî yên ku cîdestê 
wan li karê radyoyê de heye, 
ditewînin û rêberên şehîd û hemû 
şehîdên hizb û gel xatircem dikin û 
soz didin wan ku heya serketinê 
her zîndî û berdewam li pêxem 
xizmetkirin bi armancên gel de 
dimîne. 


Agirî B 

MEGRÎ DAYÊ 
MEGRÎ 

Dayîkê ez qurban em rêwiyên riya 
dûr in 

Pêşberê me çiya, newal, banî û 
kendal in 

Megrî, dayê megrî ez gorî te û 
berbextê te 

Bo xatirê doza me barê me bîne em 
herin 

Dayîkê ez qurban em şoreşgerên 
welat in 

Em rêwiyên azadiyê, em zarokên 
gel in 

Megrî, dayê megrî, te pir kul, xem, 
jan dîtiye 

Tu rewşa me dizanî rêdan bide em 
herin 

Em rêwîne û rêwiyên, şanaziyê, 
rûmetiyê 

Em rabûn ser piyanin û diçin bo 
azadiyê 

Megrî, dayê megrî rondikên xwe 
nebarîne 

Qet nekeve nav xeman dilê xwe 
neêşîne 

Şere şere me mehşere mij e, dûman, 
agir e 

Wiş teqîna çekane wax xurmîna 
gogane 

Megrî, dayê megrî heyfa wan her 
çavane 

Serhildan, berxwedan bo mafên 
gelan e 

Ax dayîkê ax welatê me çar perçe 
kirine 

Nav hevde parvekirine û hemû jî 
mêtine 

Megrî, dayê megrî û heval distînin 
axa me 

Dayê şoreşger rabûn îro azadiya 
Kurdane 

Polîs, leşker tev hatin êrîş anîn li 
serme 

Qir bikeve koma wan, agirxistin 
canê me 

Megrî, dayê megrî û ramîsim her 
destên te 

Mizgînî hat li me re rizgar dibe 
welatê me 

Mehmet Çobanoglu 

15.02.2010 














Agiri 


Duheftînameyek siyasî, civakî, çandî û hunerî ye 
Ku Partiya Demokrat a Kurdistana îranê diweşîne 

www.kurdistanmedia.com/kurdi 

Navenda bingehîn ya xebata Agirî li Kurdistanê ye. 
Navnîşana derveyî welat: 

AFKB.P. 102- 75623 ParisCEDEX 13 -FRANCE 
E - Mail: agiri2003@hotmail.com 
agiri2003@gmail.com, rojnamaagiri@gmail.com 




Gora Turgut Ozal tê hildan 

lêkolînên pizişkî û 
eşkerekirina sedema 
mirinê, here pizîşkê 
dadweriya Turkiyê. 

Ebdula Gul, 
Serkomarê Turkiyê 
ferman da koşka 
Komariyê ku pêdeçûnê 
bi ser rastî û dirustiya 
mirina Turgut Ozal de 
bikin. 

Turgut Ozal 8’mîn 
serokê welatê Turkiyê 
bû ku di 17ê Nîsana 
sala 1993’an de bi 
awayek nediyar canê 
xwe ji dest da. 


Piştî 21 sala çavnihêriyê, 
Xelata Nobela aştiyê stand 

Ang Sang Sûçî, rêbera 
tevgera 

demokrasîxwaziya 
Bêrmê (Miyanmar), 
roja 16ê Hezîranê li 
Bajarê Uslo ya paytexta 
Norwejê Xelata Aştiya 
Nobelê wergirt. 

Xelata han sala 
1991’an, ji ber xebata bo 
azadî û demokrasiyê 
pêşkêşî Ang Sang Sûçî hatibû kirin, lê ji ber ku wê demê navbirî li 
hepsa malê de bû nekarî xelata han bistîne. 

Navbirî piştî guherîna deshilata leşkirî a welatê Bêrmê bo desthilatek 
sivîl, sala 2010’an ji hepsa malê derket û serbest hat berdan. 

Piştî midehekê jî, weke nûnera parlemêntoyê hat hilbijartin. 



Hikûmeta Turkiyê gehiştiye vê encamê ku 
mirina Turgut Ozal, Serokwezîrê berê yê 
Turkiyê cihê şik û gumanê ye. 


Di raporê de daxwaz hatiye kirin ku gora 
navbirî bihê hildan û termê Ozal bi merema 



"Daweta kurdî li dijî Şirîetê Îslamî ye” 

Pêşnimêjê demî yê 
bajarê Sine ragehand ku 
dawet û semaya kurdî 
digel Şirîeta îslamê nahê. 

Pêka nûçegihaniya 
Mûkiryan, Mihemed Emîn 
Rastî di civîna Civata 
Çandiya parêzgeha Sine de 
ragehandiye ku di olê 
îslamê de tu pênaseyek bo 
dawetê nehatiye kirin û 

tomar kirina wê weke mîratê menewî ê Parêzgeha Kurdistanê jî şaşiyek 
mezin e. Wî da zanîn ku şahî û dîlana ku xelkê kurdistanê di rojên şahî û 
xweşiyê de dikin, cuda ye digel şirîeta Olê îslamê. 

Wî daxwaza çavdêriya tund bi ser merasîmên şahî û govenda kurdî de 
kir û ragehand: Pirsgirêka han, tenê bi jiholêrakirina van bone û rê û 
resman û cudakirina wan ji çand û civaka îslamî de çareser dibe. 


































